Bajet 2023: Imbangi jurang ekonomi bandar dan luar bandar

KUALA LUMPUR, 7 Rabiulawal 1444H, Selasa – Usaha mengimbangi jurang pembangunan infrastruktur dan kemudahan asas antara bandar dan luar bandar perlu diberi penekanan dalam Bajet 2023 yang akan dibentangkan di Dewan Rakyat, Jumaat ini (7 Okt).

Dekan Fakulti Ekologi Manusia Universiti Putra Malaysia (UPM) Prof Dr Mohd Fazli Sabri berkata perkara itu penting dalam memastikan perkembangan sosiobudaya rakyat di luar bandar seiring penduduk di bandar yang turut memberi kesan kepada kesejahteraan ekonomi negara.

“Kita tidak boleh lari daripada kenyataan bahawa masih terdapat kawasan luar bandar yang agak ketinggalan dalam menikmati kemudahan asas berkualiti seperti jalan raya, perumahan, bekalan elektrik, udara dan Internet.

“Ini boleh dilihat terutamanya di pedalaman Sabah dan Sarawak dengan penduduk masih menghadapi masalah perhubungan, tiada lampu jalan, jambatan usang dan rosak serta lipatan internet yang tiada atau lemah,” katanya.

Justeru beliau berkata Bajet 2023 perlu memastikan akses kepada kemudahan asas di kawasan luar bandar dipertingkatkan bagi membolehkan pengagihan kekayaan yang lebih saksama sekali gus memudahkan pertumbuhan ekonomi setempat.

Mengulas lanjut beliau berkata kerajaan perlu berusaha sedaya upaya dan mengambil tindakan segera dalam memastikan keperluan rakyat itu dipenuhi memandangkan kemudahan asas dianggap hak asasi setiap rakyat Malaysia dan rakyat berhak untuk menikmati kemudahan itu sewajarnya.

Katanya ia juga selaras dengan Dasar Pembangunan Luar Bandar 2030, yang menyasarkan 95 peratus penduduk di luar bandar boleh menikmati kemudahan asas pada 2025.

“Apabila kemudahan asas lengkap, barulah aktiviti ekonomi di luar bandar dapat dirancakkan termasuk keusahawanan serta usaha mengembangkan lagi potensi produk luar bandar ke pasaran lebih luas,” katanya.

Senada dengan pandangan itu, Pensyarah Pusat Pengajian Kerajaan, Kolej Undang-undang, Kerajaan dan Pengajian Antarabangsa (COLGIS) Universiti Utara Malaysia Prof Madya Dr Azlizan Talib berpendapat bahawa kerajaan perlu berusaha membantu mempelbagaikan sumber ekonomi di luar bandar dengan menawarkan program sokongan untuk rakyat menjana peluang dan potensi.

“Kepelbagaian dalam menjana peluang ekonomi perlu bagi mengatasi isu kemiskinan dan jurang selain kita menyedari banyak potensi dan prospek di luar bandar yang boleh dieksploitasi secara optimum bagi manfaat penduduk tempatan misalnya sumber untuk tujuan pelancongan, industri kecil dan sederhana serta keusahawanan mikro” katanya.

Mengenai masyarakat Orang Asli, Azlizan berkata kerajaan perlu memperbanyakkan pembangunan kawasan penempatan Orang Asli bagi memberi keselesaan kepada mereka di samping memastikan golongan itu tidak ketinggalan menikmati arus kemodenan.

Beliau yang juga Felo Penyelidik Institut Penyelidikan Indonesia, Thailand dan Singapura (ITS) di bawah Ghazali Shafie Graduate School of Government berkata penempatan yang dibangunkan pula haruslah berdekatan dengan jalan raya serta lokasi yang mempunyai kemudahan yang baik bagi memudahkan mereka mencari pekerjaan.

“Secara rasionalnya, golongan ini bersedia untuk menerima perubahan, terutama generasi kedua dan seterusnya yang lebih berfikiran terbuka dalam menerima pembaharuan yang mampu dibawa oleh sesuatu program pembangunan.

“Usaha ini penting bagi memelihara kaum pribumi yang unik serta mempunyai kreativiti dalam meneruskan kelangsungan hidup mereka yang akan menjadi rujukan terbaik buat generasi akan datang,” katanya. – Bernama


Sindiket penipuan kerja: Jawatankuasa khas diketuai Kementerian Luar diwujudkan

PUTRAJAYA, 25 Safar 1444H, Rabu – Satu Jawatankuasa Khas pelbagai agensi diketuai Kementerian Luar akan diwujudkan bagi memastikan rakyat Malaysia yang menjadi mangsa sindiket penipuan tawaran pekerjaan di beberapa negara dibawa pulang dengan selamat.

Mengumumkan perkara itu, Menteri di Jabatan Perdana Menteri (Tugas-Tugas Khas), Datuk Dr Abdul Latiff Ahmad, berkata keputusan mewujudkan Jawatankuasa Khas itu dipersetujui dalam Mesyuarat Jemaah Menteri hari ini.

Katanya, Mesyuarat Jemaah Menteri hari ini telah membincangkan isu rakyat Malaysia yang terkandas di luar negara ekoran sindiket penipuan tawaran pekerjaan.

“Isu ini telah dibincangkan secara serius dan kerajaan amat prihatin dengan nasib keluarga dan rakyat Malaysia yang terkandas di beberapa negara.

“Penubuhan Jawatankuasa Khas ini membuktikan komitmen kerajaan bagi memastikan rakyat Malaysia dibawa pulang dengan selamat.,” katanya dalam kenyataan hari ini.

Semalam, Perdana Menteri Datuk Seri Ismail Sabri Yaakob, berkata kerajaan akan memastikan rakyat Malaysia yang menjadi mangsa sindiket penipuan tawaran pekerjaan di beberapa negara dibawa pulang dengan selamat dan usaha sedang dilaksanakan melalui saluran yang ada bagi tujuan itu.

Ismail Sabri menegaskan kerajaan amat prihatin dan mengambil serius mengenai nasib rakyat Malaysia yang terkandas di Laos, Myanmar, Thailand dan Kemboja kerana menjadi mangsa sindiket penipuan kerja itu.

Isnin lepas, sekumpulan pertubuhan bukan kerajaan (NGO) menghantar memorandum kepada Perdana Menteri bagi memohon bantuan serta campur tangan kerajaan dalam menyelesaikan isu sindiket penipuan kerja di luar negara melibatkan warganegara Malaysia.

Setakat Isnin lepas, Wisma Putra memaklumkan mangsa sindiket penipuan tawaran pekerjaan di Kemboja yang berjaya diselamatkan adalah seramai 143 orang, daripada 158 kes yang dilaporkan, selain 16 rakyat Malaysia diselamatkan di Thailand, 27 di Laos dan lima di Myanmar.

Abdul Latiff menasihatkan rakyat Malaysia supaya menghubungi Kementerian Luar jika mendapat tawaran kerja di luar negara bagi memastikan kesahihan dan tidak terjebak dengan sindiket penipuan tawaran pekerjaan. – Bernama


Mahal kalau sedap ‘ok’, jadi masalah bila makanan dah berbau, busuk

Oleh Athirah Huda Zalhe

BANGI, 8 Ramadan 1444H, Khamis – Peningkatan harga barangan dan makanan menyebabkan sebahagian rakyat negara ini tidak lagi teruja untuk berbelanja ‘mewah’ di bazar Ramadan.

Kebelakangan ini banyak rungutan daripada pengunjung bazar Ramadan yang tidak berpuas hati terhadap kualiti makanan yang dijual peniaga.

Boleh dikatakan hampir setiap hari, pasti ada rungutan yang ditularkan pelanggan di media sosial berkenaan juadah dibeli mereka di bazar Ramadan.

Bukan sahaja tertipu dengan ‘murtabak hangit’, ‘karipap inti oksigen’ dan ‘roti john kosong’, bahkan ada pelanggan yang turut mendakwa terbeli ‘popia busuk’ dan lauk basi.

Rata-rata pengguna media sosial mengharapkan peniaga tidak mengambil kesempatan mengenakan harga yang terlampau mahal dan tidak selari dengan kualiti makanan yang dijual.

“Kalau mahal pun tapi sedap ok lah. Ini tak, harga mahal dan dapat pula makanan yang dah berbau dan busuk,” kata pemilik akaun Facebook Zulkefli Rohani.

“Waktu bulan puasa mula peniaga mencekik darah. Ibarat menangguk di air keruh,” tulis Saiman Sam Sam.

Sementara itu, pemilik akaun Abdul Hadi mengakui agak ‘trauma’ untuk mempercayai peniaga di bazar Ramadan, ekoran mempunyai pengalaman terbeli makanan basi.

“Sekarang pun, kalau makanan yang siap-siap dibungkus memang tak boleh nak percaya. Jadi, kita pengguna memang kena peka dengan makanan yang nak dibeli supaya tak tertipu,” kata Nurul Syifa.

“Aku harap pihak penguatkuasa ke atau KKM ke keraplah pantau peniaga di bazar Ramadan. Tengok menu yang dorang jual, supaya kita pembeli ni tak dapat lagi ayam percik busuk,” tulis Mohamad Amar.


Dakwa kerajaan PN tumbang bukan proses demokrasi di Malaysia

Oleh Athirah Huda Zalhe

BANGI, 6 Safar 1442H, Khamis – Meskipun Datuk Seri Anwar Ibrahim mendakwa mendapat sokongan kukuh daripada Ahli Parlimen, Presiden PKR itu tidak boleh semudahnya mengatakan kerajaan di bawah Perikatan Nasional (PN) sudah tumbang.

Penganalisis politik, Prof Madya Dr Mohd Noor Mat Yazid berkata, proses menjatuhkan atau tidak sesuatu kerajaan bukan hanya ditentukan semata-mata oleh bilangan majoriti seperti yang didakwa Anwar.

Sebaliknya, beliau menegaskan bahawa perkara itu masih perlu melalui Dewan Rakyat dengan mengemukakan undi tidak percaya kepada Perdana Menteri untuk menentukan jumlah Ahli Parlimen yang menyokong dan menentang.

“Kemudian, keputusan itu juga tidak akan terlucut sendiri jawatan Perdana Menteri itu, kecuali Yang di-Pertuan Agong membuat keputusan dengan pandangan PM supaya dibubarkan Parlimen.

“Itu prosesnya… bukanlah boleh semata-mata angka, maka jatuhlah kerajaan semasa hari ini,” katanya kepada Ismaweb.net, hari ini.

Prof Mat Yazid berkata, tindakan Anwar itu bukanlah proses demokrasi di Malaysia yang berpaksikan Perlembagaan, Yang di-Pertuan Agong, Dewan Rakyat dan Dewan Negara.

“Apa yang dikatakan Anwar seolah-olah mudah, apabila dapat majoriti jatuhlah kerajaan PN.

“Itu bukan proses yang berlaku. Ia perlu melalui Dewan Rakyat dan keputusan Agong melalui pembubarannya,” katanya.

Semalam, Anwar mendakwa memperoleh majoriti kukuh untuk membentuk sebuah kerajaan baharu dengan matlamat membela nasib rakyat.

Beliau memaklumkan mendapat sokongan Ahli Parlimen daripada pelbagai parti termasuk dalam kalangan Melayu dan Islam.

Mengulas lanjut, Prof Mat Yazid berkata, semua rakyat tertanya-tanya mengenai sokongan yang didakwa diterima Ahli Parlimen Port Dickson itu.

“Pertamanya kita nak tahu siapa yang menjadi anggota menyokong, dan harus dijelaskan berapa daripada PKR, DAP, Amanah dan jika ada daripada pihak UMNO atau parti lain.

“Sekarang dah timbul isu BN kata dia tak ada, PAS pun sama, GPS juga. Jadi kita pun tertanya-tanya siapa dan dari mana (Anwar) dapat angka sokongan itu,” katanya.

Pada masa sama, beliau turut menyifatkan tindakan Anwar semalam tidak sesuai dengan keadaan sekarang, apatah lagi ketika Yang di-Pertuan Agong, Al-Sultan Abdullah Ri’ayatuddin Al Mustafa Billah Shah sedang dirawat di Institut Jantung Negara (IJN).

“Bahkan, negara juga sedang berdepan dengan pandemik COVID-19 yang semakin serius di Sabah dan Kedah.

“Jadi saya rasa tindakan Anwar adalah kurang sesuai dan tidak patut berlaku demikian. Ia juga patut diperhalusi supaya lebih manis dan sesuai dengan prinsip Perlembagaan,” katanya.


Pasangan suami isteri ditahan disyaki dera kanak-kanak perempuan

KUALA LUMPUR, 22 Zulhijjah 1443H, Jumaat – Sepasang suami isteri ditahan di Beranang, Hulu Langat, di sini  bagi membantu siasatan kes dera melibatkan seorang kanak-kanak perempuan berusia empat tahun.

Ketua Polis Daerah Kajang ACP, Mohd Zaid Hassan berkata, pasangan terbabit ditahan di rumah mereka pada 2.30 pagi selepas polis menerima laporan mengenai kejadian itu pada 12.14 tengah malam tadi.

Beliau berkata, siasatan awal mendapati kanak-kanak perempuan berkenaan didakwa dipukul dan dipaksa memakan nasi sehingga termuntah.

“Siasatan juga mendapati kejadian disebabkan kanak-kanak yang dikatakan hiperaktif itu tidak suka makan nasi dan pasangan terbabit memaksanya untuk telan nasi sehingga termuntah,” katanya dalam kenyataan hari ini.

Mohd Zaid berkata, kanak-kanak itu dikatakan dipukul pasangan terbabit menggunakan penyangkut pakaian, kayu penyapu dan dicucuh dengan pemetik api.

Beliau berkata, pemeriksaan oleh doktor di Hospital Kajang mengesahkan kanak-kanak itu mengalami kecederaan di beberapa bahagian badan.

Mohd Zaid berkata, kanak-kanak itu merupakan anak seorang wanita Indonesia dan kelahirannya tidak pernah didaftarkan dan tidak mempunyai sebarang dokumen pengenalan diri.

“Kanak-kanak itu diserahkan kepada pasangan terbabit pada April lepas kerana ibu kandungnya tidak mampu menjaganya,” katanya.

Beliau berkata, wanita berusia 28 tahun itu dan suaminya warga Singapura berusia 30-an direman sehingga 28 Julai. Kes disiasat di bawah Seksyen 31(1)(a) Akta Kanak kanak 2001. – Bernama


PRN Sabah: 73 kerusi dipertandingkan

KOTA KINABALU, 11 Zulhijjah 1441H, Sabtu – Sebanyak 73 kerusi Dewan Undangan Negeri (DUN) akan dipertandingkan pada Pilihan Raya Negeri (PRN) Sabah yang akan diadakan tidak lama lagi.

Perkara itu disahkan Pengarah Suruhanjaya Pilihan Raya (SPR) Sabah Rohiman Rahia ketika dihubungi Bernama hari ini.

“Sebanyak 73 kerusi akan dipertandingkan,” katanya ringkas.

Pada Pilihan Raya Umum ke-14, sebanyak 60 kerusi DUN dipertandingkan, namun pada Julai tahun lepas Dewan Rakyat meluluskan usul tambahan 13 kerusi DUN Sabah, menjadikan kedudukan semasa 73 kerusi.

Terdahulu itu, SPR dilapor mengesyorkan  jumlah Bahagian-Bahagian Pilihan Raya Negeri bagi Negeri Sabah ditambah sebanyak 13 Bahagian yang menjadikan jumlah keseluruhan Bahagian-Bahagian Pilihan Raya Negeri bagi Negeri Sabah sebanyak 73 Bahagian.

Tiga belas DUN berkenaan ialah N02 Bengkoka; N06 Bandau; N08 Pintasan; N13 Pantai Dalit; N17 Darau; N24 Tanjung Keramat; N27 Limbahau; N44 Tulid; N47 Telupid; N51 Sungai Manila; N58 Lamag; N61 Segama dan N70 Kukusan.

PRN Sabah bakal diadakan selepas DUN semasa dibubarkan. Perkara itu diumumkan oleh Ketua Menteri Datuk Seri Mohd Shafie Apdal pada Khamis lalu, beberapa jam selepas bekas Ketua Menteri Tan Sri Musa Aman mendakwa blok pembangkang memperoleh majoriti mudah untuk membentuk kerajaan negeri baharu. -Bernama


Pemakaian pelitup muka di dalam bangunan kini atas pilihan

KUALA LUMPUR, 10 Safar 1444H, Rabu – Kementerian Kesihatan (KKM) menetapkan pemakaian pelitup muka di dalam bangunan kini adalah atas pilihan individu berkuat kuasa serta-merta.

Menteri Kesihatan Khairy Jamaluddin berkata bagaimanapun pemilik premis boleh menentukan sama ada pengunjung wajib memakai pelitup muka atau boleh memilih untuk memakai pelitup muka.

Namun katanya, pemakaian pelitup muka masih diwajibkan bagi situasi kes positif COVID-19 yang perlu ke Pusat Penilaian COVID-19 (CAC) untuk menjalani penilaian kesihatan.

“Juga (semasa) menggunakan perkhidmatan pengangkutan awam seperti bas, kereta api, teksi termasuk perkhidmatan e-hailing, kapal terbang serta bas, van pekerja dan van sekolah dan semasa berada di fasiliti kesihatan seperti hospital, klinik, rumah penjagaan, pusat hemodialisis, dan yang setara dengannya,” katanya pada sidang media selepas merasmikan Persidangan Persatuan Ubat Generik dan Biosimilar Antarabangsa (IGBA) – Organisasi bagi Industri Farmaseutikal Malaysia (MOPI) 2022 di sini hari ini.

Beliau berkata keputusan itu dibuat berdasarkan penilaian situasi COVID-19 serta mengambil kira keperluan semasa.

Kerajaan mewajibkan pemakaian pelitup muka bermula 1 Ogos 2020.

Bagaimanapun sejak 1 Mei lepas, pemakaian pelitup muka hanya diwajibkan apabila berada di dalam bangunan dan di dalam pengangkutan awam termasuk perkhidmatan e-hailing.

Khairy berkata orang ramai amat digalakkan memakai pelitup muka kerana ia terbukti mampu mengurangkan penularan jangkitan.

“KKM juga amat menggalakkan supaya pemakaian pelitup muka terus diamalkan terutamanya apabila berada di kawasan ramai orang dan sesak seperti pasar malam, stadium, pusat membeli-belah dan rumah ibadah,” katanya.

Pemakaian pelitup muka juga digalakkan bagi individu bergejala seperti demam, batuk dan selsema, individu berisiko tinggi seperti warga tua, mereka yang menghidap penyakit kronik, individu dengan imuniti rendah dan ibu mengandung serta mereka yang melakukan aktiviti bersama orang berisiko tinggi seperti warga emas dan kanak-kanak.

KKM akan terus memantau situasi COVID-19 di dalam dan luar negara selain memastikan kesiapsiagaan perkhidmatan kesihatan berada dalam keadaan yang optimum bagi memastikan kesejahteraan rakyat, kata beliau. – Bernama


Taiwan minta rakyat jangan gopoh lakukan pembelian panik

TAIPEI, 4 Syawal 1442H, Ahad – Pihak berkuasa di Taiwan meminta orang ramai agar tidak membeli barangan seperti mi segera dan tisu tandas secara panik susulan pengumuman sekatan pergerakan serta perhimpunan baharu yang dikenakan untuk mengendalikan penyebaran COVID-19.

Taiwan menaikkan tahap amaran coronavirus di ibu kota Taipei dan sekitarnya pada hari Sabtu, mengenakan sekatan selama dua minggu yang akan menutup banyak tempat dan mengehadkan perhimpunan.

Walaupun jumlah jangkitan sejak awal pandemik masih rendah iaitu pada 1,475, lonjakan penularan di kalangan komuniti baru-baru ini telah mengejutkan populasi yang sudah terbiasa dengan kehidupan yang hampir normal, tanpa adanya penutupan penuh seperti yang dilihat di tempat lain.

Dalam pengumuman lewat Sabtu, pemerintah mengatakan bahawa rakyat tidak perlu bergegas ke kedai-kedai, untuk membeli barang-barang asas, terutama mi segera dan tisu tandas.

“Setelah lebih dari satu tahun persiapan, bahan antipandemik, bahan kering dan bahan basah sudah cukup, dan kedai-kedai juga beroperasi seperti biasa untuk mengisi barang,” kata Presiden, Tsai Ing-wen.

Rangkaian pasar raya Perancis, Carrefour mengatakan bahawa ia mengehadkan pembelian barangan seperti pelitup muka dan mi segera di cawangan Taiwannya, meminta orang membeli sekadar apa yang mereka perlukan sahaja.

Walaupun tidak memerintahkan penutupan secara penuh, pemerintah mendesak orang ramai untuk tinggal di rumah selama mungkin. – Agensi


Dua beradik lelaki cedera didera ibu kandung, teman lelaki

BUKIT MERTAJAM, 13 Zulkaedah 1441H, Ahad – Dua beradik lelaki berusia tujuh dan lima tahun disyaki didera oleh ibunya dan teman lelaki dalam satu kejadian di sebuah bilik dalam sebuah bengkel, dekat Permatang Tinggi di sini, minggu lalu.

Ketua Polis Daerah Seberang Perai Tengah (SPT) ACP Shafee Abdul Samad berkata, ibu kandung mangsa dan teman lelakinya itu telah ditahan di Perkarangan Hospital Bukit Mertajam, kira-kira 3.20 pagi, semalam.

“Suspek lelaki yang berusia 28 tahun yang merupakan pemandu lori kini direman selama tujuh hari manakala suspek wanita, 33 tahun, yang merupakan suri rumah telah dijamin (kerana mengandung),” katanya dalam satu kenyataan di sini, hari ini.

Shafee berkata, laporan polis telah dibuat oleh bapa saudara mangsa setelah mendapati mangsa mempunyai kesan kecederaan seolah-olah dipukul pada beberapa anggota badan dan mengesyaki berlakunya penderaan.

“Susulan itu, bapa saudara mangsa yang berusia 39 tahun dan bekerja sebagai eksekutif logistik menghantar kanak-kanak malang itu untuk mendapatkan rawatan di Hospital Bukit Mertajam sebelum berlakunya tangkapan ke atas kedua-dua suspek yang dipercayai ingin melawat mangsa.

“Walau bagaimanapun, kedua-dua suspek mengaku bahawa mereka memukul mangsa kerana nakal dan degil,” katanya.

Katanya, mangsa memberitahu telah dipukul oleh kedua-dua suspek dengan menggunakan tangan, kayu dan tali pinggang dan polis mendapati terdapat kecederaan seperti lebam di bahagian betis, paha dan punggung sebelah kiri mangsa.

“Sebelum ini, mangsa tinggal di asrama Jabatan Kebajikan Masyarakat sejak bulan Disember lalu sehingga Mac tahun ini iaitu dalam tempoh Perintah Kawalan Pergerakan (PKP) dan kemudian telah dijaga oleh pengadu iaitu bapa saudaranya,” katanya.

Menurutnya, bapa saudara mangsa kemudian menghantar mangsa kepada ibu kandung mereka pada 24 Jun hingga 3 Julai lalu kerana perlu membawa ibunya untuk temujanji rawatan kesihatan kerana tiada siapa yang akan menjaga mangsa.

“Walau bagaimanapun, setelah anak saudaranya dikembalikan, bapa saudara mangsa mendapati terdapat kesan lebam pada badan mangsa dan mengesyaki anak saudaranya itu didera,” katanya.

Kes disiasat mengikut Seksyen 31(1)(a) Akta Kanak-Kanak 2001. -Bernama


COVID-19 tumpuan perbahasan Ahli Parlimen minggu ketiga

KUALA LUMPUR, 4 Rabiulakhir 1442H, Jumaat – Pandemik COVID-19 yang masih melanda negara mengubah tema dan tumpuan Ahli Parlimen dalam mengutarakan pandangan masing-masing ketika menyambung sesi perbahasan Belanjawan 2021 pada sepanjang minggu ketiga.

Simpati dan empati terhadap kebajikan dan kepentingan rakyat dalam mengharungi pendemik itu disentuh hampir dalam setiap topik perbahasan Ahli Parlimen sama ada aspek keselamatan negara, peluang pekerjaan, pendidikan, kos sara hidup, pembangunan projek mega mahupun dalam isu menaik taraf infrastruktur internet.

Walaupun ada yang menyokong belanjawan itu diluluskan dan ada juga yang memberikan sokongan bersyarat, namun kebanyakan Ahli Parlimen yang mengambil bahagian, baik daripada blok kerajaan mahu pun pembangkang, senada dalam menyuarakan penghargaan kepada petugas barisan hadapan yang bertungkus lumus tanpa mengira penat lelah bagi menangani wabak COVID-19.

Kebanyakan mereka sepakat mencadangkan agar elaun khas turut diberi kepada petugas bukan kesihatan yang juga merupakan petugas barisan hadapan seperti pasukan keselamatan.

Malah, seorang Ahli Parlimen mencadangkan supaya gaji Perdana Menteri, barisan Kabinet dan timbalan menteri, selain Ahli-ahli Parlimen dipotong untuk disalur kepada Tabung COVID-19

Datuk Seri Dr Wan Azizah Wan Ismail (PH-Pandan) ketika mengutarakan cadangan itu turut mengesyorkan supaya elaun dan yuran Ahli Parlimen yang menjadi pengerusi Syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) dikurangkan sebanyak 50 peratus dan disalurkan kepada tabung sama sebagai inisiatif tanggungjawab sosial korporat.

Turut menjadi tumpuan perbahasan minggu ketiga ialah isu pendidikan yang berkisar terhadap isu pengajaran dan pembelajaran secara dalam talian apabila sekolah-sekolah terpaksa ditutup sehingga tahun depan berikutan gelombang ketiga COVID-19 yang menyaksikan peningkat kes wabak itu.

Wan Hassan Mohd Ramli (PAS-Dungun) dan Datuk Salim Sharif (BN-Jempol) berkata ekoran kebanyakan pembelajaran kini diadakan dari rumah, maka penggunaan teknologi dan capaian internet yang maksimum amat diperlukan dan kerajaan harus memberi perhatian serius isu ini.

Teo Nie Ching (PH-Kulai) pula menyuarakan persoalan mengenai pendekatan kerajaan dalam mengatasi jurang digital memandangkan hampir 1.7 juta pelajar di bawah Kementerian Pendidikan (KPM) tidak memiliki peranti sendiri.

Dalam membahaskan isu pendidikan juga, Dr Maszlee Malik (Bebas-Simpang Renggam) mencadangkan agar kerajaan meneruskan program Rancangan Makanan Tambahan (RMT) dalam tempoh penutupan sekolah bagi memastikan murid-murid daripada keluarga miskin dan Orang Kurang Upaya, berterusan menerima makanan berkhasiat.

Masih berkisar dengan pandemik itu, minggu ketiga Dewan Rakyat kali ini turut dimaklumkan perkembangan terkini usaha kerajaan untuk mendapatkan vaksin COVID-19.

Menurut Menteri Sains, Teknologi dan Inovasi Khairy Jamaluddinm kerajaan sedang memuktamadkan tarikh bagi menandatangani perjanjian ‘Optional Purchase Arrangement’ bagi menyertai pelan peruntukan vaksin COVID-19 vaccine global access (COVAX), yang bakal memberi jaminan bekalan vaksin untuk 10 peratus populasi negara ini.

Sesi ini turut menyaksikan pembentangan Laporan Jawatankuasa Kira-kira Wang Negara (PAC) Parlimen mengenai transaksi penjualan tanah milik Dewan Bandaraya Kuala Lumpur yang antara lain mendedahkan sebanyak 97 transaksi dari tahun 2011 tidak merujuk kepada sebarang Prosedur Operasi Standard.

Permulaan hari pertama minggu ini juga dikejutkan dengan berita kematian Ahli Parlimen Gerik. Datuk Hasbullah Osman yang meninggal dunia di Raub, Pahang kerana sakit jantung.

Seramai 82 Ahli Parlimen mengambil bahagian dalam sesi perbahasan peringkat dasar rang undang-undang itu yang berakhir semalam, sebelum sesi penggulungan dijadual bermula Isnin (23 November) dengan sesi undian belah bahagian pula pada Khamis.

Belanjawan 2021 dibentang Menteri Kewangan Tengku Datuk Seri Zafrul Tengku Abdul Aziz pada 6 November dan Ahli-ahli Parlimen mula membahaskannya pada 9 November. – Bernama


Ucapan PM di pelancaran Sukuk PRIHATIN

Assalamualaikum Warahmatullahi Wabarakatuh dan Salam Sejahtera,

Menghadap,

Ke bawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah,

Ampun Tuanku beribu-ribu ampun, sembah patik pohon diampun,

1. Pertamanya izinkan patik bagi pihak Kerajaan Malaysia merafak sembah dan menjunjung setinggi-tinggi kasih di atas limpah perkenan ke bawah Duli Yang Maha Mulia Tuanku berangkat mencemar duli ke Majlis Pelancaran Sukuk Prihatin bertempat di Kementerian Kewangan pada hari ini.

2. Sesungguhnya keberangkatan ke bawah Duli Tuanku amat besar maknanya bagi patik-patik sekalian. Malah, ia dapat mempereratkan lagi ikatan kasih sayang dan kemesraan lambang kukuhnya hubungan antara Ke Bawah Duli Tuanku dengan patik-patik sekalian.

3. Ampun Tuanku, seterusnya patik mohon limpah perkenan ke bawah Duli Tuanku untuk patik mengalu-alukan kehadiran tetamu yang lain dan seterusnya meneruskan ucapan patik. Ampun tuanku.

• Yang Berhormat Mulia Tengku Dato’ Sri Zafrul bin Tengku Abdul Aziz, Menteri Kewangan;

• Yang Berbahagia Tan Sri Mohd Zuki bin Ali,Ketua Setiausaha Negara;

• Yang Berhormat Tuan Mohd Shahar bin Abdullah, Timbalan Menteri Kewangan 2;

• Yang Berbahagia Dato’ Asri bin Hamidon, Ketua Setiausaha

• Perbendaharaan;

• Yang Berbahagia Datuk Nor Shamsiah binti Mohd Yunus, Gabenor Bank Negara Malaysia

• Yang Berbahagia Dif-Dif Kehormat, Warga Kerja Kementerian Kewangan, Wakil Pihak Bank, Tuan-Tuan dan Puan-Puan dan hadirin yang dihormati sekalian,

4. Saya ingin mengucapkan syabas dan tahniah kepada warga Kementerian Kewangan dan pihak bank yang turut sama menjayakan majlis perasmian pada hari ini. Walaupun majlis ini diadakan semasa kita semua masih menjalani tempoh Perintah Kawalan Pergerakan Pemulihan atau PKPP, Kerajaan tetap cekal dan terus fokus mengikut strategi yang telah dirancang dalam usaha untuk memulihkan ekonomi negara. Ini demi memastikan kesejahteraan dan kebajikan rakyat tetap diberikan keutamaan. Pelancaran Sukuk Prihatin berjumlah RM500 juta pada hari ini adalah bukti kesungguhan Kerajaan untuk meneruskan langkah-langkah tegas berdasarkan strategi 6R Kerajaan yang telahpun dinyatakan oleh Yang Berhormat Mulia Menteri Kewangan sebentar tadi

5. Sehingga hari ini, bantuan Kerajaan kepada rakyat berjumlah RM295 bilion sedang disalurkanmelalui Pakej PRIHATIN dan PENJANA. Kedua-dua bentuk bantuan ini telah dapat membantu rakyat secara langsung untuk membina semula kehidupan mereka yang sedikit sebanyak terjejas akibat wabak Covid-19.

6. Alhamdulillah, kini ekonomi Malaysia berada dalam landasan lantunan semula. Ini dapat dilihat daripada beberapa penunjuk utama ekonomi yang telah mencatatkan pemulihan yang pantas sebaik sahaja sektor ekonomi dibuka semula. Contohnya:

a) Pertama, eksport negara berkembang 8.8% pada bulan Jun 2020 berbanding -25.5% pada bulan sebelumnya kepada RM82.9 bilion, menghasilkan lebihan dagangan sebanyak RM20.9 bilion;

b) Kedua, Indeks Pengeluaran Perindustrian (Industrial Production Index) meningkat 26.2% pada bulan Jun berbanding bulan Mei 2020. Indeks sektor pembuatan pula melonjak 36.8% pada tempoh yang sama; dan

c) Ketiga, jualan perdagangan borong dan runcit juga terus menunjukkan perkembangan dua digit iaitu sebanyak 21.8% pada bulan Jun 2020 berbanding bulan sebelumnya. Jualan kenderaan bermotor pula berkembang 78.9% diikuti dengan perdagangan borong sebanyak 20.3% dan perdagangan runcit meningkat kepada 13.0% dalam tempoh yang sama.

7. Maka, dengan tanda-tanda pemulihan awal tersebut, ekonomi negara dijangka beransur-ansur pulih pada separuh kedua 2020 dan Insya-Allah, dijangka mencatat pemulihan Keluaran Dalam Negara Kasar (KDNK) yang kukuh iaitu sekitar 5.5% hingga 8.0% pada tahun 2021. Walaupun masih banyak usaha yang perlu kita sama-sama lakukan untuk membina semula ekonomi negara, saya yakin dengan tekad yang kuat dan semangat yang teguh, kita mampu menangani masalah ekonomi berikutan penularan wabak Covid-19 ini.

Saudara saudari sekelian,

8. Seperti yang telah dinyatakan oleh Yang Berhormat Mulia Menteri Kewangan, Kerajaan telah memperuntukkan suntikan fiskal berjumlahRM45 bilion untuk membantu Rakyat menghadapi cabaran ekonomi akibat wabak Covid-19. Namun, saya amat terharu apabila dimaklumkan bahawa Kerajaan telah menerima banyak tawaran yang jujur dan ikhlas daripada rakyat yang ingin membantu Kerajaan dalam menyokong langkah-langkah pemulihan ekonomi.

9. Keprihatinan sebegini yang ditunjukkan oleh rakyat, pada saya, adalah luar biasa dan mencerminkan penghayatan semangat Malaysia Prihatin. Saya tahu sekarang bukanlah waktu yang mudah untuk diharungi oleh setiap daripada kita. Kita semua merasai kesan akibat daripada wabak Covid-19. Tetapi saya tetap menghargai kalangan rakyat yang tampil ke hadapan untuk turut bersama-sama membantu Kerajaan membina semula ekonomi Negara. Ini adalah suatu bentuk pengorbanan yang sangat besar dan dihargai Kerajaan.

10. Melihat kepada semangat rakyat yang ingin turut serta membantu memacu semula ekonomi negara yang kita sayangi ini, maka Kerajaan telah memutuskan untuk melaksanakanpendekatan secara bottom-up untuk menerbitkan Sukuk Prihatin. Inisiatif Sukuk ini membuka peluang langganan kepada orang awam dan pihak korporat. Usaha ini merupakan suatu bentuk penyatuan sumber yang mencerminkan solidariti Rakyat Malaysia dalam membina semula ekonomi Negara.

11. Langganan dari terbitan Sukuk Prihatin ini akan disalurkan ke dalam Kumpulan Wang Covid-19. Program-program yang akan dibiayai oleh Sukuk PRIHATIN adalah bagi manfaat pihak yang terkesan oleh Covid-19. Ini termasuklah:

a. Pertama, menambahbaik connectivity di sekolah-sekolah di kawasan pedalaman, agar anak-anak kita yang terkesan boleh meneruskan pembelajaran secara digital;

b. Kedua, memberi sokongan kepada Perusahaan Kecil dan Sederhana ataupun PKS mikro yang terjejas akibat Covid-19, terutamanya usahawan wanita; dan

c. Ketiga, Kerajaan juga akan memperuntukkan sebahagian dari dana Sukuk Prihatin untuk perbelanjaan kesihatan, termasuk penyelidikan penyakit berjangkit atau infectious diseases. Ini akan memanfaatkan usaha Kementerian Kesihatan dan institusi penyelidikan awam serta institut pengajian tinggi dalam kajian terhadap sesuatu penyakit atau wabak berjangkit.

Saudara saudari sekelian,

12. Oleh kerana dana Sukuk Prihatin ini tertumpu kepada golongan yang benar-benar memerlukan, Kerajaan berjanji akan memastikan seboleh mungkin, tidak ada yang ketinggalan dalam usaha pemulihan ekonomi susulan wabak Covid-19 ini – No One Will Be Left Behind. Ini juga adalah bukti kesinambungan hasrat Kerajaan dalam melaksanakan Wawasan Kemakmuran Bersama atau Shared Prosperity Vision yang menjadi tonggak aspirasi Kerajaan Perikatan Nasional.

13. Wawasan Kemakmuran Bersama memberi fokus terhadap tiga perkara utama Kerajaan, iaitu untuk menstruktur semula ekonomi dengan memastikan pembangunan untuk semua, menangani ketidaksamaan dengan merapatkan jurang pendapatan dan membina negara ke arah negara yang bersatu, makmur dan bermaruah. Inisiatif Sukuk Prihatin memenuhi ketiga-tiga fokus tersebut, dan merupakan sebahagian pendekatan yang bakal memanfaatkan kumpulan sasaran yang paling terkesan akibat wabak Covid-19 ini. Saya yakin, usaha murni ini akan memastikan rakyat dapat menikmati taraf hidup yang sewajarnya melalui pendekatan terbaik hasil kerjasama Kerajaan dan rakyat.

14. Akhir kata, saya ingin mengambil kesempatan ini untuk mengucapkan syabas dan tahniah kepada warga kerja Kementerian Kewangan dan juga pihak bank yang telah turut serta menjayakan penerbitan Sukuk Prihatin.

15. Kerajaan mengharapkan semua pihak dapat menyambut baik inisiatif ini sebagai satu pendekatan berterusan di peringkat pemulihan ekonomi yang bukan sahaja membantu negara secara amnya, tetapi pelaburan yang memberi pulangan kepada rakyat secara khususnya. Moga semangat #KitaUntukKita dan #MalaysiaPrihatin akan terus berkobar dalam sanubari setiap rakyat Malaysia.

Ampun Tuanku,

16. Demikianlah sahaja persembahan ucapan patik pada hari ini, patik sekali lagi merafak sembah, menjunjung setinggi-tinggi kasih atas perkenan ke bawah Duli Yang Maha Mulia Seri Paduka Baginda Tuanku berangkat ke majlis yang amat bermakna pada hari ini. Patik juga mendoakan agar ke bawah Duli Yang Maha Mulia Seri Paduka Baginda Tuanku berada di dalam perlindungan Allah Subhanahu Wataala dan dikurniakan kesihatan yang sempurna serta memerintah negara Malaysia dengan aman, makmur dan sejahtera.

17. Ampun Tuanku. Menjunjung kasih, Tuanku.

Wabillahi Taufik Walhidayah, Assalamualaikum Warahmatullahi Wabarakatuh. – Bernama


4,735,101 murid menengah, rendah terlibat PdP bersemuka

BANGI, 2 Ramadan 1443H, Isnin – Seramai 2,060,997 pelajar sekolah menengah terlibat dalam sesi persekolahan secara bersemuka mulai hari ini, setelah mengikuti Pengajaran dan Pembelajaran di Rumah (PdPR) sejak awal sesi persekolahan 2022/2023.

Menteri Kanan Pendidikan, Datuk Dr Mohd Radzi Md Jidin berkata, seramai 2,674,104 murid sekolah rendah juga mengikut PdP secara bersemuka menjadikan jumlah keseluruhan adalah 4,735,101 orang.

“Dalam masa sama, seramai 273,025 murid Tahun 3, 4 dan 5 bagi sekolah rendah dengan enrolmen lebih 600 murid masih hadir ke sekolah secara penggiliran.

“KPM sedang meneliti situasi semasa bagi membolehkan kumpulan murid ini dapat turut hadir ke sekolah tanpa penggiliran,” katanya dalam kenyataan di Facebooknya, hari ini.

Terdahulu, beliau memaklumkan meninjau pengoperasian beberapa buah sekolah di negeri Selangor pagi tadi, sempena hari pertama sesi persekolahan secara bersemuka bagi semua murid sekolah menengah.

“Terima kasih kepada murid, guru dan ibu bapa yang sentiasa memberi keutamaan dalam aspek keselamatan agar pengoperasian sekolah secara bersemuka dapat terus berjalan dengan lancar dan selamat,” katanya.


KKM harap Ahli Parlimen sokong RUU Kawalan Tembakau dan Merokok

KUALA LUMPUR, 29 Zulhijjah 1443H, Jumaat – Kementerian Kesihatan (KKM) berharap Ahli Parlimen akan mengundi menyokong Rang Undang-Undang (RUU) Kawalan Tembakau dan Merokok 2022 selepas ia melalui bacaan kedua dan ketiga di Dewan Rakyat pada Isnin depan.

Timbalan Menteri Kesihatan, Datuk Dr Noor Azmi Ghazali menggesa Ahli Parlimen memberikan sokongan mereka terhadap RUU itu, yang juga dikenali sebagai undang-undang generasi penamat kerana ia bertujuan untuk melindungi nyawa rakyat.

“Ini adalah rang undang-undang yang lama ditunggu-tunggu dan kami melakukan ini kerana kami mahu mengawal penggunaan tembakau dan produk vape. Selama ini tembakau dikawal di bawah Akta Makanan 1983.

“Saya harap semua orang memberi sokongan, termasuk Ahli Parlimen yang akan mengambil bahagian dalam perbahasan dan seterusnya mengundi. Apa yang kita mahu lakukan ialah melindungi kesihatan rakyat Malaysia,” katanya, hari ini.

Pada 27 Jun, Menteri Kesihatan, Khairy Jamaluddin membentangkan bacaan pertama RUU itu.

Bertujuan untuk menamatkan tabiat merokok, undang-undang akan terpakai kepada mereka yang lahir pada 2007 dan seterusnya dan bukan 2005 seperti yang dicadangkan pada mulanya.

Bacaan kedua (perbahasan) dan bacaan ketiga akan dilakukan semasa persidangan Parlimen sekarang.

Jika diluluskan, Malaysia bukan sahaja akan mengharamkan merokok tetapi juga melarang pemilikan produk tembakau dan vape oleh mereka yang lahir selepas 2007.


Tahanan wanita Palestin di penjara Israel diseksa kejam

TEL AVIV, 16 Jamadilawal 1443H, Selasa – Rejim pengganas Israel semakin tidak berperikemanusiaan apabila menyerang secara kejam tahanan wanita Palestin di penjara Damon di wilayah yang diduduki.

Dalam satu kenyataan, Persatuan Tahanan Palestin (PPS) berkata, tentera Israel menyerbu dengan ganas sel tahanan wanita Palestin sepanjang hari lalu, sambil memukul teruk tahanan dan mencederakan mereka.

Lebih malang, pihak berkuasa penjara Israel mengenakan beberapa langkah penindasan terhadap tahanan wanita, termasuk menghalang mereka mandi selama tiga hari, memotong bekalan elektrik dan menyembur gas pemedih mata ke dalam sel mereka.

Salah seorang banduan tidak sedarkan diri dalam serangan berulang selepas tentera Israel menanggalkan tudung rakan tahanannya, menyerang mereka dengan ganas sambil mencengkam leher dan rambut mereka.

Pihak berkuasa penjara Israel juga telah menempatkan lima wanita dalam kurungan bersendirian.

Dua daripada mereka dilaporkan dibawa ke penjara Damon, tetapi tiga daripada mereka telah diasingkan di penjara Gilboa dan Jalamah.

Peningkatan serangan terhadap tahanan wanita  berlaku selepas mereka menolak langkah baharu yang diumumkan oleh pentadbiran penjara Israel termasuk hukuman kolektif yang dikenakan ke atas mereka.

Antaranya menghalang lawatan keluarga dan menghalang membeli barang dari kantin, serta tindakan denda ke atas mereka.

Sejak 2015, jumlah wanita Palestin yang ditangkap mencecah lebih 900, antaranya ibu kepada tahanan, syahid dan gadis bawah umur, menurut laporan Kelab Tahanan Palestin (PPC) dan Persatuan Sokongan Tahanan dan Hak Asasi Manusia Addameer.

Tahanan wanita dibenarkan melihat hanya seorang ahli keluarga dewasa mereka sejak bermulanya wabak coronavirus ekoran lawatan keluarga digantung.

Lebih 7,000 tahanan Palestin kini ditahan di kira-kira 17 penjara Israel, dengan berpuluh-puluh daripada mereka menjalani beberapa hukuman penjara seumur hidup.

Lebih 500 tahanan, termasuk wanita dan bawah umur, ditahan tanpa perbicaraan dan sebarang pertuduhan.

Penahanan itu berlaku atas arahan seorang komander tentera dan atas dasar yang disifatkan rejim Israel sebagai bukti ‘rahsia’. – Agensi


Israel pinjamkan AS$800 juta tangani krisis kewangan PA

RAMALLAH, 19 Muharram 1443H, Sabtu – Rejim penjajah Israel memberikan pinjaman bernilai AS$800 juta kepada Pihak Berkuasa Palestin (PA) untuk menangani krisis kewangannya, menurut laporan saluran TV Israel.

Saluran 12 Israel mendedahkan bahawa PA akan menerima pinjaman secara ansuran sehingga akhir tahun ini.

PA mengalami krisis kewangan serius kerana pemerintah Israel memutuskan pada 11 Mei untuk memotong 597 juta shekel dari pendapatan cukai yang dikumpulkan rejim atas nama PA.

Dua minggu lalu, Perdana Menteri PA, Mohammad Shtayyeh berkata, jumlah yang ditolak oleh Israel sejak 2019 adalah 851 juta shekel, selain 51 juta shekel ditolak setiap bulan.

Menurut Shtayyeh, tindakan itu menimbulkan banyak cabaran kepada PA kerana penderma masih belum membayar sumbangan mereka sejak awal tahun ini.

Katanya, kerajaan wajib meminjam wang dari bank-bank Palestin untuk memenuhi tuntutan rakyat dan janji-janji PA sebelum ini. – Agensi


Agama Melayu sesat lagi menyesat

BANGI, 16 Jamadilakhir 1442H, Jumaat – Tugas mendakwah pada zaman mutakhir ini semakin mencabar.

Apatah lagi, dengan kehadiran agama baharu dikenali Agama Melayu semakin hangat diperkatakan.

Dalam perkongsian di laman Facebook, Yang Dipertua Yayasan Dakwah Islamiah Malaysia (YADIM), Nasrudin Hasan mendedahkan, Agama Melayu itu menggunakan lafaz syahadah yang pelik iaitu iLa Ha iLa Ra iLa Ma diikuti dengan pengakuan Aku Melayu sebanyak tujuh kali.

“Menolak ajaran Islam yang dianggap sebagai Islam Arab. Kononnya mereka membawa Islam Melayu.

“Insya-Allah dari sudut penguatkuasaan, pihak berkuasa agama sedang menyiasat dan merencana tindakan berhikmah.

“Bagi agensi dakwah seperti YADIM pula senantiasa siap untuk memberi kefahaman dan pemurnian aqidah serta fikrah,” katanya.

Juateru, Nasrudin menasihatkan orang ramai untuk tidak terpengaruh dengan ajaran Islam Melayu yang dibawa individu dikenali sebagai Ibu Yati.

Jelasnya, ajaran berkenaan adalah sesat lagi menyesat.

“Saya sendiri pernah mengenali beliau sepintas lalu lewat 20 tahun yang lalu semasa beliau masih belajar,” katanya.


Lebih 100 guru di Terengganu tolak vaksin: MB

KUALA TERENGGANU, 6 Safar 1443H, Isnin – Lebih 100 guru di Terengganu menolak untuk menerima suntikan vaksin COVID-19, kata Menteri Besar, Datuk Seri Dr Ahmad Samsuri Mokhtar hari ini.

Beliau berkata, jumlah itu hanyalah mewakili peratusan kecil keseluruhan jumlah guru yang berkhidmat di negeri ini.

“Saya tidak tahu apa alasan mereka tidak mahu terima vaksin.

“Cuma permintaan saya supaya mereka ini mempertimbangkan semula keputusan mereka demi kebaikan semua pihak, termasuk keluarga mereka dan anak-anak murid mereka,” katanya kepada pemberita selepas Istiadat Pembukaan Penggal Keempat Dewan Undangan Negeri (DUN) ke-14 di Wisma Darul Iman di sini.

Ahmad Samsuri berkata, buat masa ini hanya pendekatan memujuk digunakan bagi memastikan guru-guru tersebut bersetuju menerima suntikan vaksin, memandangkan tiada sebarang peraturan atau undang-undang membolehkan sebarang tindakan dikenakan ke atas mereka.

Ditanya sama ada guru yang enggan menerima vaksin itu perlu menjalani ujian saringan COVID-19 secara berkala apabila sesi persekolahan dibuka nanti, Ahmad Samsuri berkata: “Itu mungkin satu cara. Kalau mereka sanggup hendak ‘hadap’ ujian (saringan COVID-19) dua minggu sekali, itu terpulanglah.

Sementara itu, Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Dr Alias Razak ketika ditemui berkata, penggunaan katil unit rawatan rapi (ICU) kini masih tinggi iaitu lebih 75 peratus adalah faktor Terengganu belum boleh beralih ke Fasa Tiga Pelan Pemulihan Negara (PPN).

“ICU kita perlu 50 peratus (untuk beralih ke fasa tiga), tetapi kita lebih daripada 75 peratus sekarang. Hal ini kerana pesakit COVID-19 yang dimasukkan ke ICU adalah selama 21 hari dan ia adalah tempoh yang lama.

“Walaupun jumlah harian kemasukan pesakit ke ICU adalah kecil tetapi semakin hari semakin ramai sebab hendak tunggu 21 hari,” katanya dan menjangkakan jumlah penggunaan katil di ICU berkurangan dalam tempoh selewatnya tiga minggu lagi.

Dalam perkembangan sama, Dr Alias memaklumkan Pengerusi Jawatankuasa Keusahawanan, Sumber Manusia, Industri Mikro dan Hal Ehwal Penjaja negeri, Mohd Nurkhuzaini Ab Rahman disahkan positif COVID-19 dan kini berada dalam keadaan stabil.

Katanya, Ahli Dewan Undangan Negeri (Adun) Kota Putera itu dimasukkan ke Hospital Sultanah Nur Zahirah (HSNZ) sejak lebih seminggu, selepas disahkan positif COVID-19 kerana mengalami demam dan menjangkakan Mohd Nurkhuzaini akan dibenarkan keluar daripada hospital dalam masa terdekat. – Bernama


Bapa sanggup ‘gunakan’ anak 10 tahun beli nombor ekor

BANGI, 26 Syaaban 1442H, Khamis – Seorang bapa sanggup ‘gunakan’ anaknya yang berusia 10 tahun untuk membeli nombor ekor di sebuah premis judi ekor haram di Taman Samudera, Jalan Air Putih, Kemaman.

Ini selepas polis menerima laporan terdapat kanak-kanak berusia 10 tahun menjadi antara pelanggan di premis judi yang berselindung di sebalik kedai menjual haiwan peliharaan.

Ketua Polis Daerah, Supritenden Hanyan Ramlan berkata, satu serbuan dibuat oleh sepasukan polis dan kakitangan Tenaga Nasional Berhad (TNB) Kemaman bagi memastikan operasi pusat judi haram dihentikan serta-merta.

Beliau berkata, kegiatan judi ekor haram serta judi atas talian di premis terbabit dikesan beroperasi sejak tujuh bulan lalu, walaupun sudah tiga kali amaran diberikan.

“Dalam serbuan kira-kira pukul 12 tengah hari ini, bekalan elektrik di premis berkenaan dipotong bagi menghentikan serta-merta kegiatan tersebut,” katanya dipetik Utusan Malaysia, hari ini.

Hanyan berkata, sejak Januari lalu, tiga premis telah dikenakan tindakan sama mengikut Seksyen 21A (1) Akta Rumah Judi Terbuka 1953 dan pemantauan berterusan akan dilakukan bagi menghentikan kegiatan judi haram di daerah berkenaan.

Pada masa sama, pihak polis turut berterima kasih kepada masyarakat setempat yang menyalurkan maklumat mengenai kegiatan itu, katanya.


Pengundi wajib pilih calon ada kelayakan iman, ilmu dan akhlak

ESOK hari mengundi, hari di mana kita akan memilih pemimpin mewakili Parlimen Bangi.

Saya tertarik dengan isi khutbah Jumaat sebentar tadi. Saya solat di Masjid Bandar Tun Hussein Onn, khatib memberi 3 nasihat kepada rakyat bagi memilih pemimpin.

1. Setiap rakyat Malaysia yang telah cukup umur untuk mengundi wajib memainkan peranannya dengan keluar mengundi, kerana dewan Parlimen memiliki kuasa bagi menentukan ketetapan dalam pelbagai masalah.

Oleh itu pastikan wakil yang kita pilih dan pangkah ialah calon yang bermanfaat bagi kebaikan kita dan menjauhkan kita daripada pelbagai bahaya yang akan menimpa atau kerosakan yang mungkin berlaku kepada diri, agama dan negara. Untuk itu kita mesti mengangkat orang-orang yang berkelayakan, yang akan membuat ketetapan demi menjamin kemaslahatan dan mengelakkan kerosakan.

2. Pengundi wajib memilih orang yang memiliki kelayakan iman, ilmu dan akhlak. Apatah lagi pengundian merupakan persaksian yang akan dipertanggungjawabkan pada hari kiamat.

3. Tidak memilih calon yang mewakili Parlimen seorang Muslim yang memiliki sifat melakukan maksiat secara terang-terangan memusuhi Allah, Rasul dan orang beriman.

Undilah saya, ANNUAR BIN SALLEH, calon NO.8 Parlimen P.102 Bangi dengan logo parti PEJUANG


Pengusaha ikan atas tanah kerajaan perlu dapatkan lesen

KUALA TERENGGANU, 9 Rabiulakhir 1442H, Rabu – Pengusaha ikan dalam sangkar dan kolam yang dibina secara haram di atas tanah milik kerajaan negeri dinasihatkan supaya segera mendapatkan Lesen Menduduki Sementara (LMS) sebelum tindakan penguatkuasaan diambil.

Exco Pertanian, Industri Makanan, Perladangan, Komoditi dan Pembangunan Luar Bandar Terengganu, Dr Azman Ibrahim berkata pembinaan kolam dan sangkar ikan secara haram di sungai, tasik dan tanah milik kerajaan negeri adalah satu kesalahan di bawah Kanun Tanah Negara yang memperuntukkan denda tidak lebih RM500,000 dan penjara tidak lebih lima tahun.

“Hasrat kerajaan adalah untuk selesaikan isu ini secara harmoni, bukan untuk menghukum rakyat. Sebab itu kerajaan berusaha beri LMS kepada pengusaha ikan sangkar di Besut, Setiu dan beberapa lokasi lain,” katanya pada sesi soal jawab Persidangan Dewan Undangan Negeri (DUN) Terengganu, di Wisma Darul Iman di sini hari ini.

Beliau menjawab soalan Muhammad Khalil Abdul Hadi (PAS-Batu Buruk) mengenai kaedah kerajaan negeri dalam menangani isu pembinaan kolam dan sangkar ternakan ikan secara haram di sungai, tasik dan tanah-tanah milik kerajaan negeri.

Dr Azman berkata kerajaan negeri hanya akan memfokuskan untuk memberi LMS kepada pengusaha sangkar dan kolam ikan yang sedia ada, dan tidak lagi membenarkan pencerobohan baharu kawasan sungai, tasik dan tanah milik kerajaan bagi tujuan tersebut.

Katanya setakat ini Terengganu merekodkan sebanyak 1,036 sangkar ternakan ikan haram di seluruh negeri dan dari jumlah itu 180 sangkar mempunyai LMS; 48 sangkar sudah tamat tempoh sah LMS; 134 sangkar tidak mempunyai LMS manakala 674 sangkar lagi dalam proses mendapatkan LMS. – Bernama


Varian Omicron: Turki bawa keluar 41 rakyat dari Afrika Selatan

JOHANNESBURG, 23 Rabiulakhir 1443H, Ahad – Turki pada Sabtu membawa keluar rakyatnya dari Afrika Selatan menerusi penerbangan Turkish Airlines, berikutan penularan varian baharu COVID-19, Omicron.

Seramai 41 penumpang dibawa keluar dari dua bandar terbesar di Afrika Selatan iaitu Cape Town dan Johannesburg, diterbangkan ke Istanbul, kata seorang pegawai syarikat penerbangan kepada Agensi Anadolu.

Mereka akan menjalani kuarantin selama 14 hari tanpa mengira status vaksinasi.

Kedutaan Turki di Pretoria menerusi Twitter memaklumkan penerbangan Turkish Airlines itu adalah penerbangan terakhir dari Afrika Selatan ke Turki sehingga diberitahu kelak.

Turki pada Jumaat mengumumkan mengenakan sekatan perjalanan dari Afrika Selatan, Botswana, Mozambique, Namibia dan Zimbabwe mulai 27 November susulan varian Omicron. – Bernama


Muhyiddin dapat sokongan pimpinan parti PN

KUALA LUMPUR, 9 Zulkaedah 1441H, Rabu – Pertemuan antara ketua parti yang mendukung kerajaan Perikatan Nasional (PN) diadakan di Putrajaya, hari ini.

Media tempatan melaporkan, semua pimpinan parti menzahirkan sokongan kepada Perdana Menteri, Tan Sri Muhyiddin Mohd Yassin dan bermuafakat memperkukuhkan persefahaman serta kerjasama demi kestabilan politik, kesejahteraan rakyat dan kemakmuran negara.

Beberapa keping foto pertemuan itu dimuat naik menerusi laman Facebook rasmi Muhyiddin, hari ini,

Pemimpin yang hadir termasuk Muhyiddin selaku Presiden Parti Pribumi Bersatu Malaysia (BERSATU); Presiden UMNO, Datuk Seri Dr Ahmad Zahid Hamidi; dan Presiden PAS, Datuk Seri Abdul Hadi Awang.

Turut hadir Presiden MCA, Datuk Seri Wee Ka Siong; Presiden MIC, Tan Sri S Vigneswaran; Presiden Parti Pesaka Bumiputera Bersatu Sarawak (PBB), Datuk Patinggi Dr Abang Abdul Rahman Zohari Abang Openg (PBB) dan Presiden Parti Rakyat Bersatu Sarawak (SUPP), Datuk Seri Dr Sim Kui Hian (SUPP).

Presiden Parti Demokratik Progresif (PDP), Datuk Seri Tiong King Sing (PDP); Presiden Parti Rakyat Sarawak (PRS),Tan Sri Dr James Jemut Masing (PRS); Presiden Parti Bersatu Sabah (PBS), Datuk Seri Dr Maximus Ongkili; Presiden Parti Bersatu Rakyat Sabah (PBRS), Arthur Kurup dan Presiden Parti Solidariti Tanah Airku (STAR), Datuk Dr Jeffrey Kitingan.

Mesyuarat selama dua jam itu turut dihadiri Ketua Whip Kerajaan PN, Datuk Seri Mohamed Azmin Ali dan Setiausaha Agung BERSATU, Datuk Seri Hamzah Zainuddin.


Hamas jangka kejayaan besar ekonomi, kehidupan rakyat di Gaza

GAZA, 25 Syawal 1442H, Ahad – Pergerakan Perjuangan Islam Palestin (Hamas) menjangkakan satu kejayaan besar dalam keadaan kemanusiaan dan ekonomi di Semenanjung Gaza.

Ketuanya, Yahya Sinwar berjanji tidak akan menghalang pembangunan kembali di wilayah itu dan menegaskan bahawa wang pembangunan semula tidak akan digunakan bagi membiayai Hamas.

Beliau juga optimis bahawa bantuan itu akan meringankan penderitaan rakyat Palestin di Gaza, dalam membangunkan dan memulihkan semula ekonomi wilayah itu.

“Kejayaan ini akan dirasakan oleh rakyat Gaza di peringkat kemanusiaan, kehidupan dan kewangan.

“Kami tidak akan meletakkan halangan dalam pembangunan semula Gaza, dan tidak mengambil dana pembangunan untuk kepentingan Hamas. Kita mahu memudahkan tugas pembinaan semula dan pemulihan ekonomi,” katanya pada Sabtu.

Gencatan senjata yang dikelolai oleh Mesir pada awal pagi 21 Mei lalu mengakhiri siri serangan pengeboman pengganas Israel selama 11 hari di Semenanjung Gaza.

Serangan rejim di Gaza dan Tebing Barat sejak pertengahan April mengorbankan sekurang-kurangnya 289 orang, termasuk wanita dan kanak-kanak, selain memusnahkan banyak struktur di wilayah itu. – Agensi


Hanya kematian stage 4, 5 dikira dalam statistik COVID-19

BANGI, 1 Jamadilakhir 1442H, Khamis – Statistik kematian akibat wabak pandemik COVID-19 ditentukan melalui beberapa peringkat penilaian daripada pakar dan klasifikasi kes.

Pakar Anaesthesiologi dan Rawatan Rapi, Dr Nurilyani Bujang menjelaskan, setiap kematian perlu melalui proses perbincangan oleh pakar sebelum bersepakat menghantar data ke pusat.

Oleh sebab itu, katanya, proses berkenaan akan mengambil masa kerana perbincangan pakar perlu melihat setiap kes kematian sama ada disebabkan COVID-19 atau sebaliknya.

“Contoh satu, kemalangan sehingga patah riuk, pendarahan sana sini. Mati disebabkan kemalangan, tetapi sewaktu disaring, positif COVID-19.

“Mungkin pesakit hanyalah ‘stage 1’ COVID-19 yang tidak mempunyai simptom.

“Penyebab kematian akan diklasifikasi sebagai kemalangan, namun mayat tetap kena urus macam COVID-19 sebab ianya berjangkit. Ahli keluarga juga kena swab dan kuarantin,” katanya.

Perkara itu dijelaskan oleh Dr Nurilyani dalam satu hantaran di Facebook yang turut dikongsikan oleh Kementerian Kesihatan (KKM).

Penjelasan itu sebagai menjawab kekeliruan seorang pengguna Facebook terhadap jumlah kematian yang dilaporkan oleh pihak KKM setiap hari, berikutan terdapat ahli keluarganya yang meninggal dunia dan disahkan dijangkiti COVID-19 tidak disenaraikan dalam statistik tersebut.

Mengulas lanjut, Dr Nurilyani turut memberikan contoh kedua membabitkan kes pesakit COVID-19 ‘stage 5’ yang pernah dirawat di hospital selama tiga bulan akibat wabak itu.

Setelah tempoh itu, katanya, pesakit terbabit disahkan negatif COVID-19, namun meninggal dunia kerana jangkitan kuman bawaan lain.

“Maka pesakit ini dikira sebagai kematian bukan COVID-19, walaupun dia masuk awal tiga bulan lalu sebab COVID.

“Contoh ketiga, masuk hospital kerana ‘heart attack’, dan waktu saringan didapati positif COVID-19,” katanya.

Maka, katanya, pesakit terbabit diklasifikasi mati kerana serangan jantung tetapi mayatnya perlu diurus seperti pesakit COVID-19.

“Jadi, kematian macam mana yang dikira dalam statistik COVID-19? Jawapannya ialah kematian ‘stage 4, 5’.

“Untuk yang bertanya di media sosial, saya cadangkan untuk kepastian lebih baik tanya di hospital.

“Atau boleh juga buat aduan melalui laman web SISPAA. Ini penting supaya keraguan anda terjawab, anda tidak diselubungi tanda tanya dan ianya tidak menimbulkan spekulasi,” katanya.


275 calon hilang wang deposit

KUALA LUMPUR, 9 Safar 1442H, Ahad – Seramai 275 daripada 447 calon yang bertanding pada Pilihan Raya Dewan Undangan Negeri Sabah hilang wang deposit apabila gagal memperoleh satu per lapan atau 12.5 peratus undi daripada jumlah keseluruhan undi yang dikira.

Seramai 172 calon lain kalah tetapi tidak hilang deposit.

Antara mereka yang hilang deposit ialah pertandingan 11 penjuru di DUN Bengkoka, yang menyaksikan paling ramai calon hilang wang deposit apabila lapan calon memperoleh kurang daripada satu per lapan daripada undian keseluruhan.

Calon yang hilang deposit ialah Jose Modsinupu- Parti Cinta Sabah (PCS), Samuil Mopun – Parti Bersatu Sabah (PBS), Sotijin Juhui – Parti Gagasan Rakyat Sabah (Gagasan), Rita Cham – Parti Perpaduan Rakyat Sabah (PPRS), Omar Jalun – Parti Pertubuhan Kebangsaan Sabah Bersatu (USNO) serta tiga calon Bebas iaitu Pransol Tiying, Mary E. Dumpangol@Aminah Ambros, Akian Ah Kiew.

Manakala, dua pemimpin utama Parti Liberal Demokratik (LDP) iaitu Presiden Kehormat Seumur Hidup LDP, Tan Sri Chong Kah Kiat dan Presidennya  Datuk Chin Su Phin turut hilang deposit masing-masing di DUN Inanam dan Api-Api.

Chong kecundang dalam pertandingan 10 penjuru yang menyaksikan enam lagi calon lain yang bertanding di kerusi berkenaan hilang wang pertaruhan iaitu Terence Tsen Kim Katt (Parti Kerjasama Anak Negeri), Mohd Hardy Abdullah @ Zoro Yukon (USNO), Regina Lim @ How (PCS), Goh Fah Shun (Gagasan) dan dua calon Bebas iaitu Ngui Kuang Kee @George Ngui dan Achmad Noorasyrull Noortaip.

DUN Api-Api, yang menyaksikan pertandingan sembilan penjuru, enam calon lain selain Chin hilang wang deposit iaitu Lo Yau Foh (PPRS), Chong Tze Kiun (Gagasan), Pang Yuk Ming (PCS) dan tiga calon Bebas iaitu Marcel Jude dan Sim Sie Hong dan Ng Chun Sua.

PRN Sabah turut menyaksikan calon Warisan, Phoong Jin Zhe yang bertanding di DUN Luyang, memperoleh jumlah undi terbanyak iaitu 15,510 undi, menewaskan lima lagi pencabarnya yang kesemuanya hilang wang deposit.

Manakala Rina Jainal, juga calon Warisan menang dengan majoriti paling kecil, iaitu mendahului hanya dengan 10 undi berbanding pencabar terdekatnya Chaya Sulaiman yang memperoleh 2,824 undi dalam pertandingan tujuh penjuru di DUN Kukusan.

Lima lagi pesaing Rina turut hilang wang deposit.

Dalam pada itu, PRN kali ini yang berlangsung semalam juga menyaksikan sejumlah 3,884 kertas undi tidak dikembalikan manakala 14,056 undi ditolak daripada keseluruhan 749,083 atau 66.61 peratus pemilih berdaftar yang keluar mengundi. – Bernama


Jawi gesa masjid, surau solat hajat untuk Palestin

BANGI, 23 Rabiulawal 1445H, Isnin – Jabatan Agama Islam Wilayah Persekutuan (Jawi) menggesa masjid, surau Jumaat dan surau di Kuala Lumpur, Putrajaya dan Labuan melaksanakan solat hajat dan bacaan Qunut Nazilah, malam ini.

Saranan itu khusus untuk mendoakan kesejahteraan dan keselamatan rakyat Palestin susulan tragedi serangan tentera Israel di Semenanjung Gaza.

“Kami mengutuk sekeras-kerasnya serangan tidak bertanggungjawab dan kezaliman berterusan yang hanya mengakibatkan kemusnahan harta benda dan kehilangan banyak nyawa.

“Sesungguhnya doa dan munajat yang dipanjatkan ke hadrat Allah SWT adalah lambang solidariti berpanjangan umat Islam untuk keamanan rakyat Palestin,” menurut Jawi dalam kenyataan, hari ini.

Setakat ini, sekurang-kurangnya 413 rakyat Palestin, termasuk 78 kanak-kanak dan 41 wanita terkorban selepas Gaza dihujani serangan udara pengganas Israel.

Serangan itu turut mengakibatkan 2,300 kecederaan, termasuk 213 kanak-kanak dan 140 wanita.


Arab Saudi umum beri kerakyatan pada warga asing terpilih

RIYADH, 27 Syaaban 1444H, Isnin – Arab Saudi mengumumkan akan memberi kerakyatan kepada beberapa warga asing terpilih, berdasarkan undang-undang baharu yang diluluskan baru-baru ini.

Pada Januari, dekri diraja dikeluarkan untuk meluluskan pindaan Perkara 8 Undang-Undang Kewarganegaraan Saudi, yang membenarkan Perdana Menteri dan Putera Mahkota Mohammed bin Salman memberi kerakyatan atas cadangan Menteri Dalam Negeri.

Keputusan itu diumumkan di akaun rasmi Twitter Makkah Al-Mukarramah, sebagai memetik Kementerian Dalam Negeri Arab Saudi.

Mengikut pindaan itu, seseorang yang dilahirkan oleh ibu berstatus warganegara Arab Saudi dan bapa warga asing boleh memohon kerakyatan apabila memenuhi kriteria yang ditetapkan.

Dalam ketetapan, individu mestilah berumur 18 tahun ke atas, fasih berbahasa Arab, mempunyai kelakuan dan tingkah laku baik serta tidak dipenjarakan selama tempoh lebih daripada enam bulan.

Bagaimanapun, beberapa aktivis bimbang dengan pindaan undang-undang itu, kerana mendakwa akan menyukarkan lagi wanita Arab Saudi mendapatkan naturalisasi bagi anak-anak mereka dengan lebih banyak halangan undang-undang.

Setakat ini, anak-anak yang berstatus bapa warga Arab Saudi akan diberi kewarganegaraan secara automatik seperti di kebanyakan negara di rantau berkenaan.

Pada November 2021, kerajaan itu meluluskan dekri diraja yang memberikan kewarganegaraan kepada ‘pakar dan bakat global yang luar biasa,’, sekali gus menjadi negara Teluk kedua selepas UAE yang memperkenalkan program naturalisasi rasmi untuk warga asing dengan kemahiran khusus. – Agensi


Semarak aktiviti pertanian, penternakan tangani isu keselamatan makanan: Presiden ISMA

BANGI, 24 Syawal 1443H, Rabu – Langkah kerajaan menghapuskan permit import (AP) terhadap bekalan makanan, penegasan harga siling dan larangan sementara mengeksport ayam hanyalah penyelesaian jangka pendek bagi sebahagian masalah.

Justeru, tidak mustahil akan timbul masalah lain pula pada masa hadapan jika hanya langkah berkenaan diambil, kata Presiden Ikatan Muslimin Malaysia (ISMA), Ustaz Muhammad Fauzi Asmuni.

Atas dasar itu, beliau mencadangkan beberapa langkah jangka panjang dalam menangani kebimbangan terhadap isu keselamatan makanan negara yang dilihat tidak menentu dan di luar jangka sejak kebelakangan ini.

“Pertamanya, negara perlu kembali menyemarakkan aktiviti pertanian dan penternakan. Bukan setakat ayam dan lain-lain makanan asasi, tetapi juga berkaitan dengannya seperti dedak dan jagung.

“Kebergantungan kepada sumber luar dalam mana-mana rantaian penghasilan makanan tidak akan menjadikan kita bebas dalam mengawal bekalan dan harga,” katanya dalam kenyataan, hari ini.

Beliau berkata, jika semua sumber asli makanan dan rantaiannya adalah dalam negara, maka kawalannya juga akan menjadi lebih baik kerana itulah faktor penting dalam menjamin keselamatan makanan.

Ustaz Muhammad Fauzi turut mencadangkan penghapusan secara mutlak sebarang bentuk monopoli di dalam industri makanan negara.

Tegasnya, amalan monopoli subur dalam dunia kapitalis terutamanya apabila kuasa berpusat kepada satu lingkaran manusia tertentu.

“Monopoli dilarang secara tegas di dalam Islam kerana kemudaratannya kepada masyarakat, tetapi dunia hari ini menjelmakan monopoli di dalam pelbagai bentuk dan menjadi satu yang bersistem.

“Kerana nak menjamin monopoli sentiasa absah itulah akhirnya disalahkan ayam yang kononnya lambat membesar dan ayam yang kononnya kurang selera makan sebagai alasan kenapa bekalan terputus,” katanya.

Selain itu, beliau turut menyarankan langkah imbangan antara kawalan harga siling dan kebebasan kepada penternak serta peladang untuk meletakkan harga supaya saksama untuk semua pihak.

“Jika negara tidak dapat mengawal faktor luaran yang menaikkan harga makanan, maka beban itu perlu diurus dengan baik agar tidak ditanggung hanya oleh satu pihak sahaja.

“Ketidakpuasan hari dalam isu harga ayam masing-masing di pihak pembekal dan pengguna menunjukkan ia perlu diselesaikan dengan saksama dan seimbang mengambil kepentingan semua pihak,” katanya.

Mengakui cadangan ini mungkin paling tidak popular, beliau menyarankan semua pihak untuk kembali kepada kehidupan asas yang ringkas tanpa kebergantungan dengan makanan import.

“Dahulu kita pernah menjadikan sagu sebagai makanan asas, rumbia boleh ditanam oleh sesiapa dan menghasilkan sagu juga adalah proses yang mudah.

“Kita boleh hidup dengan sayur tepi rumah dan ikan dalam parit. Kebergantungan kepada luar semakin tinggi dalam penyediaan makanan harian kita menyebabkan kita berdepan dengan banyak masalah di luar kawalan,” katanya.


Kerajaan akan kemas kini piawaian halal daging import

KUALA LUMPUR, 11 Jamadilawal 1442H, Sabtu – Kerajaan akan menambah baik piawaian halal terutamanya membabitkan daging dan produk daging yang diimport, kata Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri.

Beliau berkata, ini termasuk melihat semula bagaimana negara pengeksport memperoleh pensijilan halal ke atas semua produk yang hendak dieksport ke negara ini.

“Kita kena periksa juga macam mana mereka berurusan. Saya akan cuba tengok dari semasa ke semasa dengan pihak halal (Bahagian Pengurusan Halal) Jakim (Jabatan Kemajuan Islam Malaysia). Kita cuba untuk mengemaskinikan dengan lebih mendalam isu-isu seperti ini,” katanya.

Beliau berkata demikian kepada pemberita selepas menyampaikan sumbangan barangan makanan Majlis Agama Islam Wilayah Persekutuan kepada penduduk Program Perumahan Rakyat (PPR) Taman Wahyu, di sini hari ini.

Media sebelum ini melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo Halal di sebuah gudang di Senai, Johor.

Dr Zulkifli berkata, dalam menangani isu kartel daging itu, aspek perundangan juga perlu dipertingkatkan bagi memastikan mereka yang terlibat dikenakan tindakan yang sewajarnya.

“Apabila menyalahi apa yang telah ditetapkan oleh pihak kerajaan maka salahlah. Itu perlu dilihat dan dibetulkan semula,” katanya.

Dalam pada itu, beliau menasihati pengguna supaya merujuk senarai produk yang berdaftar dan status halalnya mengikut negara sumber dalam laman sesawang Jakim.

Dr Zulkifli berkata, pihaknya turut memuat naik maklumat berhubung pengimportan daging di laman sosial Facebook dan Twitter rasmi beliau bagi memberi penjelasan kepada pengguna mengenai proses pengimportan daging. -Bernama


Kartel daging sejuk beku jahanamkan industri halal Malaysia

1.KES Kartel Daging Sejuk Beku 30 Tan Tipu Label Halal memang menggemparkan negara.

Kes ini amat besar kesannya dan akan memecah rekod baru.

Sekalung tahniah diucapkan kepada pihak Jabatan Perkhidmatan Kuarantin dan Pemeriksaan Malaysia (MAQIS) dan Sinar Harian yang berjaya membongkar isu ini.

Sebagai pengguna, saya pun tidak tahu bagaimana mahu membezakan label halal yang asli atau palsu.

Jika saya pegawai perolehan di pasaraya besar pun, apa yang saya boleh buat bila semua dokumen yang diberi oleh pembekal adalah cukup?

2.Untuk makluman, semua produk daging yang diimport masuk ke Malaysia wajib mempamer sijil Halal (rujuk Perintah Kastam [Larangan Mengenai Import] 1988).

Kastam bertanggungjawab menjaga pintu masuk negara dari daging dan ayam tak halal. Justeru, saya merayu pihak kastam segera mengetatkan kawalan.

3.Saya juga merayu Kementerian Perdagangan Dalam Negeri dan Hal Ehwal Pengguna (KPDNHEP) segera mengesan di mana lokasi produk seludup ini, lalu segera menariknya dari pasaran.

KPDNHEP juga perlu menjelaskan, logo palsu mana yang terlibat dalam penipuan ini.

4.Yang paling kasihan adalah peniaga kecil daging dan ayam import.

Mereka akan menghadapi isu ketidak percayaan masyarakat terhadap produk mereka.

Jika terbukti daging dan ayam yang mereka beli dari pengimport adalah tidak halal, mereka tidak boleh menjualnya kepada orang ramai.

5.Eksekutif halal pula perlu segera menyemak sama ada syarikat mereka terbeli produk yang dipalsukan ini.

Sememangnya dalam sesetengah kes, Eksekutif Halal perlu melakukan pengesahan melebihi daripada apa yang disyaratkan dalam manual prosedur.

Cadangan saya, gunakan rapid test kit, atau analisa makmal atau pengesahan dengan badan halal luar negara terbabit. Jangan hanya bergantung kepada dokumentasi.

5.Berkenaan hukum makan daging sejuk beku yang dibeli dari pasar raya, saya berpandangan masyarakat perlu menunggu keputusan fatwa nasional dan negeri.

Buat masa ini, belilah daging dan ayam sejuk beku keluaran tempatan yang ada logo halal Malaysia sahaja.

Hal ini kerana kita pun tidak tahu label halal yang ada pada daging import berkenaan asli ataupun palsu.

Kaedah memastikan keaslian label halal daging import hanya satu, iaitu membuat verifikasi label halal dengan pengeluar sijil halal asal yang berada di luar negara.

7. Industri halal perlu mula serius melabur (invest) dalam pembangunan iman dan integriti di seluruh sistem.

Kawalan undang-undang tetap akan tempang tanpa iman, amanah dan akauntabiliti kepada tuhan.

Perkara ini sudah tercatat dalam MS1900 dan MS2300 yang dibaca bersama MS2400 logistik halal.

Kes kartel ni memang berkait rapat dengan isu logistik dan pengimportan.

8. Jika pintu masuk perdagangan negara dijaga oleh pihak dan sistem yang berpaksikan kepada sistem ketuhanan, dengan beriman kepada hari akhirat dan percaya syurga neraka, banyak isu halal negara dapat diselesaikan.

Satu athar salaf menyebutkan: “Setiap muslim adalah kubu pertahanan Islam, dan waspadalah agar musuh tidak masuk melaluimu” (Kitabus Sunnah oleh Muhammad Bin Nasr Al-Marwazi). Namun, jika pintu masuk sudah tak berfungsi, segala tata kelola Halal selepasnya akan jadi ‘put into dustbin’.

9. Industri halal juga perlu melabur dalam block chain untuk mengukuhkan komponen kebolehkesanan (traceability), dan jadikan ia accessible kepada pengguna.

Kita harap suatu masa nanti, document forgery dapat dikawal sepenuhnya.

Saya pernah mendengar Kementerian Pendidikan Malaysia mula menggunakan block chain untuk mengatasi masalah penipuan sijil pengajian. Kita boleh belajar dari situ.

10. Kepada para pengguna, suarakan hak anda.

Jangan pandang remeh isu halal. Biarlah kita syadid (ambil pendekatan ketat), asalkan kita tidak ditipu.

Banyak isu halal boleh selesai jika akta perlindungan pengguna diperkasakan.

Semua ini memerlukan suara-suara pengguna yang cakna dengan hak mereka.

Tapi, pengguna sendiri tidak kisah isu halal, amat minimalah protection yang boleh dibuat kepada masyarakat kita.

Ustaz Bilal Jailani
Ahli Majlis Ulama Isma (MUIS)


Khutbah ingatkan kempen PRN bukan lesen cela, fitnah orang lain sebebasnya

BANGI, 3 Muharam 1445H, Jumaat – Khutbah hari ini mengingatkan semua calon dan penyokong parti bahawa tempoh berkempen sepanjang Pilihan Raya Negeri (PRN) bukanlah lesen untuk mengumpat, mencela, mencerca dan memfitnah orang lain dengan sebebasnya.

Oleh itu, Jabatan Agama Islam Selangor (Jais) melalui khutbah Jumaat berpesan supaya calon dan penyokong yang berkempen tidak mengambil kesempatan untuk memburuk-burukkan mana-mana pihak atau golongan tertentu, termasuk menyalahkan orang lain.

Ia turut menggesa supaya semua kempen dan ceramah dilakukan secara berhemah dengan menggariskan polisi-polisi yang akan dibawa untuk membantu rakyat mengatasi segala permasalahan dihadapi mereka.

“Calon-calon perlu menilai keupayaan dan prestasi diri mereka dan prestasi diri masing-masing sepanjang perkhidmatan kepada rakyat dan seharusnya memikirkan bagaimana untuk memperbaiki ekonomi dan keharmonian masyarakat di bawah pimpinan mereka.

“Setiap sesuatu yang baik yang ada pada pihak lawan perlulah diambil sebagai contoh untuk diteladani bagi mempertingkatkan prestasi diri demi memanfaatkan masyarakat yang dipimpin khususnya umat Islam,” katanya.

Pada masa sama, Jais turut mengingatkan seluruh rakyat di Selangor khususnya pentadbir masjid dan surau supaya tidak membenarkan premis itu dijadikan medan propaganda serta politik kepartian.

Jabatan itu menegaskan, sebarang bahan penerbitan berunsur politik tidak boleh dibiarkan sebarannya di kawasan masjid serta surau, apatah lagi membenarkan tokoh-tokoh politik menggunakannya untuk tujuan politik kepartian.

“Masjid serta surau adalah zon aman dan bebas daripada sebarang elemen dan pengaruh politik kepartian demi memelihara keharmonian umat Islam yang mengerjakan ibadah di masjid dan surau.

“Berilah peluang kepada ahli-ahli kariah masjid dan surau dapat beribadat dan mengikuti pengajian dengan tenang dan aman,” katanya.

Khutbah menegaskan, pencerobohan dan ketidakpatuhan terhadap perkara ini adalah satu perbuatan yang tidak bertanggungjawab serta melanggar titah Sultan Selangor, Sultan Sharafuddin Idris Shah serta ketetapan Majlis Agama Islam Selangor.

“Tindakan boleh dikenakan terhadap sesiapa yang melanggar ketetapan ini di bawah Enakmen Jenayah Syariah (Selangor) 1995.

“Pegawai yang terlibat juga boleh dibatalkan pelantikannya oleh MAIS mengikut Peraturan-Peraturan Masjid dan Surau (Negeri Selangor) 2017,” katanya.


Tun M dakwa Anwar tak ikut ‘rule of law’ lantik Zahid jadi TPM

BANGI, 12 Jamadilawal 1444H, Rabu – Tun Dr Mahathir Mohamad mendakwa kerajaan campuran yang ditunjangi Datuk Seri Anwar Ibrahim tidak berpegang kepada ‘rule of law’ apabila melantik individu yang mempunyai kes mahkamah sebagai Timbalan Perdana Menteri (TPM).

Pengerusi Penaja GTA itu mendakwa, pelantikan Presiden UMNO, Datuk Seri Ahmad Zahid Hamidi hanya akan menyukarkan usaha membersihkan negara daripada rasuah dan kleptokrat.

“Ya betul belum dihukum tetapi orang ini sudah dihadapkan ke mahkamah, kalau kita ada orang sebegini jadi pemimpin, akan rosaklah negara kita.

“Saya berpendapat kalau kita nak bersihkan negara kita tidak boleh pilih orang yang semua orang berpendapat dia seorang yang melakukan jenayah,” katanya.

Justeru, bekas Perdana Menteri itu hairan bagaimana Anwar boleh membuat keputusan untuk memilih individu yang terpalit dengan masalah mahkamah.

“Saya hairan bagaimana Anwar boleh pilih orang ini walaupun dia pemimpin parti tetapi dia menghadapi tuduhan di mahkamah. Ya betul tidak bersalah sehingga dibuktikan bersalah.

“Tetapi kalau dia dihadapkan dengan satu-satu kes itu sudah menunjukkan dia (Ahmad Zahid) tidak layak jadi pemimpin,” katanya lagi.

Beliau berkata demikian ketika diminta mengulas mengenai penubuhan Kerajaan Perpaduan antara Pakatan Harapan (PH), Barisan Nasional (BN), Gabungan Parti Sarawak (GPS), Gabungan Rakyat Sabah (GRS), dan beberapa Ahli Parlimen lain.

Pada 2 Disember lalu, Ahmad Zahid dilantik sebagai TPM oleh Anwar ketika mengumumkan barisan 28 anggota jemaah menteri kerajaan perpaduan.

Ahmad Zahid sebelum ini mempunyai 47 pertuduhan melibatkan rasuah, pecah amanah dan pengubahan wang haram dana Yayasan Akalbudi.


Sabah lancar Kempen Sifar Pandemik COVID-19

KOTA KINABALU, 10 Zulkaedah 1442H, Isnin – Ketua Menteri, Datuk Hajiji Noor dan Menteri Kesihatan, Datuk Seri Dr Adham Baba hari ini melancarkan Kempen Sifar Pandemik COVID-19 Peringkat Negeri Sabah secara dalam talian.

Hajiji menyempurnakan pelancaran kempen itu di pejabatnya di Pusat Pentadbiran Negeri Sabah (PPNS) di sini manakala Dr Adham di pejabatnya di Putrajaya.

Turut menyertai Hajiji dalam majlis itu ialah Menteri Kerajaan Tempatan dan Perumahan negeri, Datuk Masidi Manjun, Menteri Pembangunan Masyarakat dan Kesejahteraan Rakyat negeri, Shahelmy Yahya dan Pengarah Kesihatan Sabah, Datuk Dr Christina Rundi.

Sementara itu, Dr Adham ketika berucap pada majlis itu meminta semua pihak bersatu padu menyokong usaha murni Kerajaan Sabah dan Kementerian Kesihatan Malaysia dalam menjayakan program Sifar Pendemik COVID-19 di Sabah.

“Usaha ini selaras dengan pelan pemulihan negara dan harapan kami di KKM ialah mahukan program ini berjaya bagi memastikan negara kita bebas dengan COVID-19. Kita juga berharap program seumpama ini dapat dilaksanakan di negeri-negeri lain.

“Kejayaan program ini amat bergantung kepada kerjasama rakyat dan semua pihak dalam mematuhi SOP dan peraturan yang telah ditetapkan,” katanya.

Dr Adham berkata, KKM dengan kerjasama agensi lain akan meneruskan kesepaduan dalam mencari pendekatan terbaik untuk memastikan penularan wabak COVID-19 dalam komuniti dapat dicegah.

Beliau berkata, sehubungan itu KKM dan agensi lain sentiasa berfikir untuk melaksanakan apa sahaja yang terbaik untuk memastikan negara ini bebas daripada COVID-19.

“Solidariti semua masyarakat juga sangat bererti untuk memastikan komuniti kita dapat diperkasa selaras dengan pelan pemulihan negara serta impian semua pihak yang mahu negara kita kembali normal seperti dahulu,” katanya. – Bernama


Tipu tarikh luput, PA batal terima vaksin dari Israel

RAMALLAH, 8 Zulkaedah 1442H, Sabtu – Pihak Berkuasa Palestin (PA) membatalkan perjanjian untuk menerima vaksin COVID-19 dari negara haram Israel, setelah mendapati tarikh luputnya lebih cepat daripada yang telah disepakati.

Sebelum ini, Israel dan PA mengumumkan perjanjian pertukaran vaksin pada awal Jumaat, yang akan menyaksikan pemberian hingga 1.4 juta dos Pfizer-BioNTech oleh negara haram.

Sebagai pertukaran, rejim Zionis akan menerima jumlah dos setimpal daripada PA pada akhir tahun ini.

PA berkata, perjanjian itu dipersetujui bagi mempercepat proses vaksinasi untuk penduduk di Tebing Barat dan Gaza yang diduduki.

Menteri Kesihatan PA, Mai Alkaila berkata, Israel memberitahu pihaknya bahawa tarikh luput vaksin berkenaan adalah pada bulan Julai atau Ogos.

“Namun, sebaliknya tarikh luputnya (vaksin) adalah pada bulan Jun. Jadi, tidak cukup masa untuk kami gunakannya dan atas sebab itu kami menolaknya,” katanya.

Pada masa sama, jurucakap PA berkata, pihaknya akan segera mengembalikan kira-kira 90,000 dos vaksin kepada negara haram Israel.

Sementara itu, pejabat pemimpin Israel, Naftali Bennett tidak memberi sebarang komen mengenai perkara itu.

Kira-kira 30 peratus rakyat Palestin di Tebing Barat dan Gaza yang telah memenuhi syarat menerima sekurang-kurangnya satu dos vaksin COVID-19.

Pusat Penyelidikan Dasar dan Kajian Palestin pada Selasa melaporkan, 40 peratus penduduk Palestin bersedia untuk divaksin, manakala 35 peratus lagi masih belum bersedia.

Terdahulu, rakyat Palestin telah menerima dos vaksin dari Israel, Russia, China, Emiriah Arab Bersatu (UAE) dan program Pembekalan Vaksin COVID-19 Ke Negara Miskin (COVAX). – Agensi


Presiden PAS dakwa DAP ‘tak bermoral’ mula tunjuk belang

BANGI, 3 Jamadilawal 1444H, Isnin – Presiden PAS, Tan Sri Abdul Hadi Awang mendakwa, DAP yang tidak berakidah dan bermoral mula menunjukkan belangnya secara terbuka dan rakus demi kepentingan politik.

Ini terserlah apabila mereka melakukan fitnah terhadap Islam dengan membaling batu di tengah khalayak pada waktu siang hari yang terang, khususnya terhadap PAS.

Abdul Hadi berkata, PAS menjadi sasaran apabila melihat kemaraan parti itu dalam Pilihan Raya Umum ke-15 (PRU15) sehingga berjaya mencapai jumlah kerusi tertinggi dalam kalangan semua parti secara berasingan termasuk DAP dan semua parti yang menjadi alat parti itu dalam Pakatan Harapan (PH).

“Pandangan orientalis dan media Barat yang bermusuh serta berbohong terhadap Islam yang disebarkan di negara Barat diimport ke Malaysia oleh DAP, sehingga dilaporkan maklumat yang salah terhadap PAS.

“Tindakan ini secara halus boleh mengelirukan mereka yang tidak mengkaji Islam daripada sumber asalnya dan sejarah pelaksanaannya yang diterima tanpa sebarang paksaan,” katanya dalam satu kenyataan, hari ini.

Mengulas lanjut, Ahli Parlimen Marang itu berkata, DAP tidak mengambil iktibar walaupun beberapa ketika dahulu pernah berdialog bersama PAS secara langsung bagi menjelaskan banyak kekeliruan terhadap hukum Islam yang menjadi modal mereka.

Bagaimanapun, dakwanya, jawapan yang diterima daripada parti itu adalah semata-mata kepentingan politik cauvinisme yang sempit dan masih menjadi pegangannya sekalipun ia turut mengancam kaum, bangsa dan agamanya sendiri yang berada di tengah-tengah masyarakat majmuk.

“PAS dilabelkan laksana Taliban yang berperang dengan Amerika di Afghanistan, walhal Amerika menceroboh negara itu dengan ganas dan bertindak melampau melalui media Barat terhadap Taliban yang dizalimi, namun keadaan yang sebenar ditutup oleh DAP.

“Hukum Islam hudud dan qisas terus menjadi modal mereka dengan penjelasan yang salah dan menyesatkan, semata-mata bagi memberikan suatu gambaran buruk terhadap Islam dan wajah PAS,” katanya.


Doktor Gaza berjaya selamatkan bayi dari perut ibu syahid

GAZA, 10 Rabiulakhir 1445H, Rabu – Pasukan perubatan di Palestin berjaya menyelamatkan nyawa bayi yang belum dilahirkan selepas ibunya terkorban dalam serangan udara rejim pengganas, lapor agensi Anadolu.

Doktor Asaad Al-Nawajha yang mengendalikan wad bersalin di Hospital Nasser, wilayah Khan Younis berkata, ibu bayi itu dikejarkan ke hospital selepas disahkan terkorban dalam serangan udara rejim penjajah.

Bayi lelaki berkenaan berjaya dikeluarkan meskipun ibunya telah meninggal dunia.

“Dia masih hidup dan berjaya diselamatkan, pasukan kami juga telah memberikan rawatan yang diperlukan termasuk beri oksigen dan kini ditempatkan NICU,” katanya.

Keadaan bayi yang belum diberikan nama itu berada dalam keadaan stabil.

Al-Nawajha berkata, kisah menyelamatkan nyawa bayi daripada ibunya yang terkorban sudah menjadi rutin harian mereka di wad berkenaan sejak peperangan bermula 7 Oktober lalu.

Jurucakap Kementerian Kesihatan Gaza, Ashraf Al-Qidra berkata, sehingga kini terdapat 130 bayi baharu dilahirkan dan ditempatkan dalam inkubator di seluruh semenanjung Gaza. – Agensi


22 maut nahas bas-kereta api

ISLAMABAD, 12 Zulkaedah 1441H, Sabtu – Sekurang-kurangnya 22 orang terbunuh selepas kereta api penumpang merempuh bas yang membawa penganut Sikh di timur Pakistan, kata para pegawai.

Lima orang turut cedera dalam kemalangan berkenaan, berlaku di daerah Sheikhupura di daerah Punjab, kata seorang pegawai pemerintah Pakistan yang jabatannya mengawal ziarah Sikh, Imran Gondal.

Pegawai mengatakan bahawa penumpang datang dari kota barat laut Peshawar dan baru pulang dari kuil Nankana Sahib yang berpusat di Sheikupura ketika nahas berlaku.

Gondal berkata, jumlah kematian termasuk 20 penganut Sikh, pemandu dan pembantunya. Seorang kanak-kanak berusia empat tahun adalah antara mereka yang terbunuh dalam kemalangan itu.

Ketua Polis Daerag, Ghazi Salahuddin memaklumkan, kesemua mangsa dibawa ke hospital berhampiran.

“Kereta api itu beroperasi tanpa pemandu sementara pemandu bas pula mengambil keputusan tergesa-gesa dengan memandu di atas trek kereta api,” kata jurucakap Kereta Api Pakistan, Quratul Ain kepada agensi berita AFP.

Perdana Menteri Pakistan, Imran Khan mengucapkan takziah kepada keluarga mangsa.

“Saya telah mengarahkan pihak berkuasa yang berkaitan untuk memastikan kemudahan dan rawatan bagi semua keluarga. Keseluruhan operasi keselamatan SOP kereta api akan segera dikaji,” katanya di Twitter.

Pakistan mempunyai banyak sejarah kemalangan membabitkan kereta api kerana infrastruktur yang teruk dan kekurangan standard keselamatan.

Pada bulan Februari, sekurang-kurangnya 20 orang terbunuh ketika kereta api bertembung dengan sebuah bas di wilayah selatan Sindh.- Agensi


COVID-19: Enam kes baharu hari ini

KUALA LUMPUR, 14 Muharram 1442H, Rabu – Enam kes baharu COVID-19 dilaporkan hari ini, termasuk satu kes membabitkan Kluster MV Glen di Selangor, kata Ketua Pengarah Kesihatan Tan Sri Dr Noor Hisham Abdullah.

Beliau berkata, dengan perkembangan itu, jumlah keseluruhan kes COVID-19 di Malaysia kini sebanyak 9,360 kes manakala kes aktif dengan kebolehjangkitan adalah 153.

Dr Noor Hisham berkata, daripada jumlah kes baharu, empat daripadanya kes import yang kesemuanya melibatkan bukan warganegara, manakala dua lagi kes adalah penularan tempatan membabitkan warga Malaysia.

“Empat kes import tersebut adalah dari Indonesia (tiga kes) dan Syria (satu kes).

“Bagi kes penularan tempatan, satu kes daripada Kluster MV Glen dan satu lagi kes saringan di tempat kerja di Pahang. Beliau tidak bergejala dan telah dimasukkan ke Hospital Tengku Ampuan Afzan,” katanya dalam kenyataan, hari ini.

Dr Noor Hisham berkata, tiada kematian direkodkan hari ini dan jumlah maut akibat wabak itu kekal 128.

Beliau berkata, terdapat empat kes COVID-19 pulih hari ini, menjadikan jumlah kumulatif kes pulih sepenuhnya adalah 9,079 kes atau 97 peratus daripada jumlah keseluruhan kes.

Sehingga hari ini, sebanyak empat kes sedang dirawat di Unit Rawatan Rapi (ICU) dengan tiga daripadanya memerlukan alat bantuan pernafasan, katanya. -Bernama


Britain tawar vaksinasi pada budak berisiko umur 5 hingga 11 tahun

LONDON, 27 Jamadilakhir 1443H, Ahad – Britain minggu ini mula menawarkan vaksinasi kepada kanak-kanak berumur antara lima dan 11 tahun – yang paling berisiko dijangkiti COVID-19 – kata Perkhidmatan Kesihatan Kebangsaan (NHS) yang dikendalikan kerajaan.

Britain lebih perlahan daripada beberapa negara lain dalam menawarkan suntikan kepada kanak-kanak berumur lima hingga 11 tahun dan tidak merancang untuk memberi vaksin kepada kumpulan umur secara lebih meluas – tidak seperti Amerika Syarikat (AS) dan negara pengganas Israel.

NHS England berkata, kanak-kanak yang berada dalam kumpulan risiko klinikal atau yang tinggal bersama seseorang yang mengalami imunosupresi akan mendapat suntikan COVID-19 yang pertama – selaras dengan nasihat yang dikeluarkan bulan lepas oleh Jawatankuasa Bersama Vaksinasi dan Imunisasi (JCVI).

“Saya ingin ibu bapa dan penjaga diberi jaminan bahawa tiada vaksin baharu untuk kanak-kanak akan diluluskan melainkan piawaian keselamatan, kualiti dan keberkesanan yang diharapkan telah dipenuhi.

“Saya menggalakkan seramai mungkin untuk memastikan anak mereka mendapat suntikan apabila dihubungi,” kata Menteri Vaksin UK, Maggie Throup.

Kanak-kanak akan ditawarkan dua dos 10 mikrogram suntikan Pfizer-BioNTech, iaitu satu pertiga daripada dos dewasa.

Jangkitan kini tinggi dalam kalangan kanak-kanak sekolah di England, dengan Jabatan Statistik Kebangsaan menganggarkan hampir 12 peratus murid sekolah dijangkiti COVID-19M pada minggu yang berakhir pada 22 Januari. – Agensi


Imam Al-Aqsa tak gentar dasar agresif penjajah Israel

BAITULMAQDIS, 17 Syawal 1443H, Rabu – Bekas Mufti Besar Baitulmaqdis dan imam Masjid Al-Aqsa, Sheikh Ekrema Sabri tidak pernah gentar dengan keputusan pengganas Israel menyekatnya mengembara ke luar negara.

Dalam satu temubual dengan Al-Resala, Sheikh Ekrema berkata, keputusan rejim itu tidak menakutkannya, apatah lagi menghalang beliau daripada terus berdakwah di Masjid Al-Aqsa.

Katanya, keputusan larangan itu adalah buat kali keempat berturut-turut dilakukan Israel dengan alasan tidak munasabah, kononnya beliau melanggar keselamatan awam serta berhubung dengan organisasi pengganas.

Beliau menegaskan bahawa keputusan rejim Israel itu bertujuan untuk mengekang kegiatannya menyemai kegerunan dalam hati penyokong Al-Aqsa.

Malah katanya, dasar agresif dan tidak adil itu tidak pernah wujud di mana-mana dunia kecuali bagi fikiran puak penjajah.

Tegasnya, alat komunikasi sedia ada masih boleh membawa pendiriannya serta suara Al-Aqsa kepada dunia.

Ahad lalu, pihak berkuasa Israel memutuskan larangan ke atas Sheikh Ekrema meninggalkan wilayah Palestin yang diduduki untuk tempoh empat bulan.

Pihak berkuasa rejim telah beberapa kali melarangan Sheikh Ekrema melakukan perjalanan, selain mengusirnya dari Masjid Al-Aqsa.

Ia susulan kritikan beliau terhadap pencabulan pendudukan Israel ke atas rakyat Palestin dan tapak suci itu.-  Agensi


Moderna sedia bangunkan dos penggalak Omicron

ZURICH, 17 Jamadilawal 1443H, Rabu – Pembuat vaksin COVID-19, Moderna bersedia membangunkan dos penggalak dalam masa terdekat bagi melindungi daripada varian baharu, Omicron.

Ketua Eksekutifnya, Stephane Bancel berkata, Moderna menjangkakan untuk mula ujian klinikal  pada awal tahun depan, namun buat masa ini memfokuskan pada dos penggalak.

“Ia hanya memerlukan pelarasan kecil untuk Omicron. Saya tidak menjangkakan sebarang masalah,” katanya dalam temu bual dengan akhbar Switzerland, semalam.

Katanya, syarikat itu kini sedang menunggu maklumat penting mengenai varian baharu itu untuk memulakan pembangunan vaksin.

“Ia akan mengambil masa satu atau dua minggu lagi. Ia juga mengambil masa beberapa bulan sebelum kami boleh menghasilkan 500 juta dos selepas kelulusan (daripada kawal selia).

“Bagaimanapun, kapasiti kami jauh lebih tinggi sekarang berbanding setahun lalu,” katanya.

Jika badan kelulusan seperti Pentadbiran Makanan dan Ubatan AS dan Swissmedic Switzerland memerlukan kajian lanjut, maka tempoh itu dijangka bertambah sekurang-kurangnya tiga bulan.

“Sesetengah pihak berkuasa mahukan kajian, yang lain masih belum membuat keputusan. Pada pendapat saya, ia bergantung kepada tahap perkembangan gejala jangkitan,” kata Bancel. –  Agensi


iGuru sambut baik bajet pendidikan meningkat RM2.6 bilion

BANGI, 4 Syaaban 1444H, Sabtu – Presiden Ikatan Guru-Guru Muslim Malaysia (iGuru), Ustaz Mohd Azizee Hasan menyambut baik peruntukan besar bagi sektor pendidikan iaitu sebanyak RM55.2 bilion meningkat berbanding 52.6 billion sebelum ini.

Jelasnya, peruntukan besar sebanyak RM920 juta dapat digunakan bagi mengatasi isu 380 buah sekolah daif termasuk penyelenggaraan sekolah, asrama, dan infrastruktur.

Penyelenggaraan ini diyakini dapat merapatkan jurang pendidikan antara bandar, luar bandar dan pedalaman, katanya.

“iGuru berharap penyaluran peruntukan ini dilaksanakan dengan penuh ketelusan dan tiada kebocoran bagi memastikan aspek kualiti dan keselamatan bangunan selamat dan di tahap yang baik,” katanya dalam kenyataan.

Selain itu, Ustaz Mohd Azizee menyambut baik inisiatif menambahbaik penyediaan makanan berkhiasat apabila peruntukan ditambah daripada RM625 juta kepada RM777 juta pada bajet tahun ini.

“Penambahan sebanyak RM152 juta menjadi RM777 juta juga dilihat akan membantu perkembangan minda murid- murid dengan mendapat kualiti makanan dan nutrisi yang baik.

“Ia akan membantu pendidikan berkualiti kepada anak-anak keluarga B40 yang rata-rata dari keluarga miskin,” katanya.

Pada masa sama, iGuru menyambut baik langkah kerajaan menyediakan peruntukan sebanyak RM108 juta untuk memberikan bantuan makanan kepada 240,000 murid pra-sekolah.

Di samping itu, langkah kerajaan memberikan 50 ribu komputer riba kepada sekolah-sekolah juga diyakini mampu membantu meningkatkan kualiti pembelajaran dan pemudahcaraan (PdPc) guru dalam pengajaran dan pembelajaran terutama memanfaatkan pembelajaran secara digital.

Semalam, Perdana Menteri Datuk Seri Anwar Ibrahim ketika membentangkan Belanjawan 2023 memaklumkan Kementerian Pendidikan (KPM) terus menerima peruntukan tertinggi iaitu sebanyak RM55.2 bilion berbanding RM52.6 bilion tahun lalu.

Daripada peruntukan itu, sejumlah RM2.3 bilion disediakan untuk infrastruktur dan kemudahan sekolah, merangkumi RM920 juta untuk naik taraf 380 buah sekolah yang daif, khususnya di Sabah dan Sarawak dan RM900 juta untuk kerja-kerja menyelenggara kemudahan semua jenis sekolah.

Bagaimanapun, Ustaz Mohd Azizee berharap, aspek-aspek pembinaan modal insan untuk membentuk karamah insaniyah terus diberi penekanan dan perhatian.

Beliau berpandangan, perkara berkenaan penting untuk membina generasi pelajar yang bersahsiah tinggi dan sifar disiplin.

Menyentuh kenaikan elaun guru-guru KAFA sebanyak RM100 menjadikan RM1,100, Ustaz Mohd Azizee berkata, ia satu langkah yang baik namun belum mencukupi untuk menjadikan kerjaya guru KAFA sebagai satu perjawatan tetap.

Pun begitu, beliau berharap, bajet kali ini dapat menjadikan semua guru terus komited menjalankan tugas sebagai pendidik dan meningkatkan kualiti profesion keguruan.

Selain itu, ia diharap dapat membantu membina persekitaran pendidikan yang sejahtera ke arah melahirkan murid ceria, guru bahagia, sekolah bitara dan negara sejahtera.


Mesir akan halang konflik Israel-Palestin pada Ramadan

KAHERAH, 20 Rejab 1444H, Sabtu – Mesir meneruskan peranannya sebagai orang tengah dalam usaha mengurangkan keganasan di Baitulmaqdis, Tebing Barat serta Semenanjung Gaza menjelang bulan Ramadan.

Minggu ini, Kaherah menjadi tuan rumah kepada pemimpin Gerakan Perjuangan Islam Palestin (Hamas) dan kumpulan bersekutu, Jihad Islam Palestin (PIJ).

Menurut jurucakap Mesir, rundingan dengan wakil Israel telah diadakan lebih awal.

Keganasan di Tebing Barat meningkat tahun lalu, apabila Israel mempergiatkan serbuan berikutan beberapa siri serangan jalanan Palestin yang membawa maut di bandar-bandar Israel.

Ia terus meningkat sejak kerajaan baharu Israel mengangkat sumpah pada 29 Disember lalu.

Pegawai Mesir mendakwa, Kaherah percaya keadaan itu boleh terus tidak terkawal, apatah lagi menjelang Ramadan apabila rejim Israel mengetatkan kawalan terhadap akses ke atas Baitulmaqdis.

Mesir mahu Amerika Syarikat (AS) merayu kepada Israel untuk membantu mengekang peningkatan keganasan, sementara Mesir berperanan bagi pihak Palestin, berikutan PIJ yang menolak hubungan langsung dengan Tel Aviv.

“Berbanding sebelumnya, rakyat Mesir bimbang terhadap kemungkinan konfrontasi bersenjata pada 2023 kerana mereka sedar, sukar untuk menghalang tindakan beberapa menteri kerajaan pelampau baharu Israel.

“Mesir memahami bahawa jika keadaan tercetus di Tebing Barat, ia juga akan mengheret ketegangan itu ke Semenanjung Gaza,” kata pegawai Palestin.

Kali terakhir pengganas Israel berperang selama 56 jam di Gaza pada Ogos 2022 menentang PIJ, dan tahun sebelumnya pertempuran dengan Hamas.-  Agensi


Penyatuan ummah PAS, UMNO formula terbaik: Takiyuddin

KOTA BHARU, 5 Syawal 1443H, Jumaat – Penyatuan ummah menerusi Muafakat Nasional (MN) yang digagaskan oleh PAS dan UMNO disifatkan sebagai formula terbaik, kata Setiausaha Agung PAS, Datuk Seri Takiyuddin Hassan.

Beliau berkata, ini kerana penyatuan ummah itu bukan hanya terhad kepada parti-parti tertentu sahaja, sebaliknya ia boleh disertai oleh mana-mana parti politik, pertubuhan bukan kerajaan (NGO) atau individu yang mempunyai matlamat sama iaitu ke arah penyatuan ummah seperti yang termaktub dalam piagam itu.

“Oleh sebab itu, PAS masih lagi menyeru supaya penyatuan ummah ini membabitkan semua pihak terutamanya parti-parti Melayu Islam, parti Bumiputera dan juga parti bukan Melayu yang tidak ekstrem sebagaimana yang disebut oleh Presiden PAS, Tan Sri Abdul Hadi Awang,” katanya.

Beliau berkata demikian selepas menziarahi bekas jurulatih Kelantan FA yang juga legenda penyerang prolifik negara era 90-an, Hashim Mustapha di kediamannya dekat Kampung Guchil Bayam, di sini hari ini.

Mengulas lanjut, Takiyuddin yang juga Menteri Tenaga dan Sumber Asli berkata, penyatuan ummah amat diperlukan untuk menjadikan negara ini lebih baik dan harmoni pada masa depan.

“Kita memerlukan kepada penyatuan dan juga perkongsian kuasa untuk semua etnik, kaum, bangsa, agama di negara kita,” katanya.

Sementara itu, mengulas mengenai penubuhan Angkatan Amanah Merdeka Rakyat Kelantan, Takiyuddin yang juga Ahli Parlimen Kota Bharu berkata, ia adalah warna-warna politik di negara ini yang mengamalkan sistem demokrasi berperlembagaan.

“Terpulang kepada mereka… yang penting PAS jelas dari segi hala tuju dan persiapan kita juga lebih jelas,” katanya.

Media sebelum ini melaporkan sebuah gabungan baharu diberi nama Angkatan Amanah Merdeka Rakyat Kelantan ditubuhkan dengan hasrat menumbangkan PAS di Kelantan pada Pilihan Raya Umum ke-15 (PRU15). – Bernama


Rakyat Palestin gesa Israel bebaskan 6 tahanan mogok lapar

RAMALLAH, 14 Rabiulawal 1443H, Khamis – Puluhan rakyat Palestin mengadakan tunjuk perasaan di Dataran al-Manara di pusat bandar Ramallah, semalam bagi menggesa pembebasan enam tahanan yang melakukan mogok lapar di penjara Israel, di mana beberapa di antaranya berisiko mati.

Keenam-enam tahanan tersebut melakukan mogok lapar terbuka untuk memprotes ketidakadilan mereka ditahan atas perintah ‘penahanan pentadbiran’ – sebuah dasar Israel yang membenarkan penahanan rakyat Palestin tanpa had berdasarkan ‘maklumat rahsia’ – tanpa membuat tuduhan rasmi atau membawa mereka ke perbicaraan mahkamah.

Demonstrasi itu dihadiri oleh keluarga tahanan, yang berasal dari pelbagai bandar di Tebing Barat diduduki, serta orang awam dan kumpulan tahanan.

Ketua Persatuan Tawanan Palestin (PPS), Qadura Fares berkata: “Pertempuran yang dilalui oleh pahlawan kita adalah pertempuran setiap rakyat Palestin.

“Kami berdiri di hadapan senario yang sangat berbahaya hari ini. Kami menyeru gerakan kebangsaan – di Tebing Barat, Gaza, Baitulmaqdis dan wilayah yang diduduki 1948.

“Israel ingin mengubah kita menjadi penduduk yang meminta hak sivil, bukan hak kebangsaan,” kata Fares, sambil memaklumkan bahawa ratusan tahanan mengancam untuk turut serta dalam mogok lapar tersebut hari ini

Pada hari Selasa, salah seorang tahanan, Miqdad al-Qawasmi yang telah menolak makanan dan minuman selama 91 hari, dipindahkan ke unit rawatan intensif (ICU) di hospital Kaplan Israel dekat Ramle.

Peguamnya, Jawad Bulous mengatakan kesihatannya merosot dengan cepat dan dia ‘berdepan risiko kematian’.

Ayah Qawasmi mengatakan bahawa anaknya sedang mogok lapar untuk menjamin pembebasannya.

“Mereka yang mogok lapar mewakili lambang kebebasan,” katanya. – Agensi


Sekolah persendirian Cina, mubaligh patut turut sama suburkan program solidariti Palestin

BANGI, 16 Rabiulakhir 1445H, Selasa – Bantahan dikemukakan DAP dan 12 wakil rakyat PKR berhubung program Minggu Solidariti Palestin di sekolah dan institusi pendidikan awam anjuran Kementerian Pendidikan disifatkan sebagai dangkal serta tidak matang.

Ini kerana, ia hanya berbekalkan dengan satu atau dua imej tular di media massa yang belum disahkan tujuan dan sebab gambar sedemikian diambil, kata Pesuruhjaya PAS Pahang, Rosli Abdul Jabar.

“Pihak DAP, MCA dan Gerakan serta lain-lain sepatutnya menyeru agar semua sekolah-sekolah di Malaysia termasuk sekolah persendirian Cina dan mubaligh menyuburkan program solidariti untuk Palestin.

“Ia supaya segenap rakyat Malaysia tanpa mengira agama dan keturunan bersama-sama bersatu hati dalam isu Palestin ini sekali gus mendekatkan hubungan dalam kalangan rakyat Malaysia,” katanya menerusi kenyataan disiarkan hari ini.

Terdahulu, seramai tiga Ahli Parlimen dan sembilan Ahli Dewan Undangan Negeri (ADUN) PKR menggesa KPM mengkaji semula keputusan menganjurkan Minggu Solidariti Palestin di sekolah dan institusi pendidikan awam.

Mereka menjelaskan keputusan mengadakan program sedemikian patut dikaji semula supaya sekolah dan institusi awam bebas daripada unsur kedendaman dan keganasan.

Sementara DAP pula meminta KPM mempertimbangkan semula penganjuran program Minggu Solidariti Palestin di sekolah-sekolah dan menggunakan pendekatan yang lebih sesuai untuk menyampaikan mesej di kalangan murid-murid sekolah.

Ia susulan penganjuran satu program di sebuah sekolah rendah yang menurutnya memaparkan unsur-unsur keganasan dan ekstremisme dengan penggunaan replika senjata.

Dalam perkembangan sama, Rosli berkata, PAS Pahang mengucapkan tahniah kepada KPM atas inisiatif melaksanakan program ini.

Menurutnya, program Minggu Solidariti Palestin yang bermula pada 29 Oktober hingga 3 November depan perlu diteruskan.

“Namun, PAS Pahang melihat garis panduan yang dikeluarkan sedikit mengabaikan kebijaksanaan para guru dalam menilai aspek dan elemen keganasan.

“Ini kerana semua telah sedia maklum bahawa KPM sentiasa menganjurkan bulan kemerdekaan saban tahun di mana guru-guru dan pelajar telahpun membuat pelbagai persembahan termasuk pantomim dan lain-lain yang menepati semangat dan ciri penjuang kemerdekaan sejak sekian lama,” katanya.


PRU15 bukti tsunami orang Melayu, anak muda

Oleh Ainul Illia Meor Suzurudin

BANGI, 25 Rabiulakhir 1444H, Ahad –  Pilihan Raya Umum ke-15 (PRU15) menyaksikan dua perubahan sangat besar berlaku iaitu ‘tsunami’ orang Melayu dan anak muda, kata penganalisis politik, Profesor Dr Ahmad Martadha Mohamed.

Keputusan pilihan raya kali ini, menunjukkan bagaimana tsunami orang Melayu boleh mengubah landskap politik terutamanya di negeri majoriti penduduk Melayunya melebihi 80 peratus.

Manakala bagi pengundi muda pula lingkungan umur 18 hingga 25 tahun,  walaupun ramai beranggapan mereka tidak mempunyai pendirian, dan tidak mengetahui siapa ingin diundi, tetapi mereka telah tunjukkan secara ‘en bloc’ mereka mahukan perubahan.

“Mereka telah tunjukkan dengan berani perubahan yang mahukan, dan ini perlu diberi perhatian oleh parti-parti yang bertanding. Ini dua perkara yang cukup penting yang berlaku di luar jangkaan semua pihak,” katanya dalam temubual di TV Pertiwi, hari ini.

Mengulas lanjut, Prof Martadha berkata, perubahan itu telah membawa satu gelombang baharu terutama sekali dalam penolakan terhadap UMNO.

Malah, katanya, tsunami yang berlaku ini bukan sahaja di kawasan di mana UMNO meletakkan calon tidak sesuai, bahkan di kubu kuat UMNO sendiri.

“Ini fenomena di luar jangkaan sesiapa pun tak dapat ramalkan. Terutama di tempat majoriti 80-90 peratus Melayu (Kelantan Terengganu, Perlis, Kedah, sebahagian Pulau Pinang dan Perak),” katanya.

Sementara itu, mengulas kejayaan Perikatan Nasional (PN) yang mampu memberi saingan sengit, Prof Martadha berkata, PAS antara faktor utama gabungan itu berjaya menarik pengundi.

Gabungan PN memperoleh 73 Parlimen di mana PAS menyumbang 49 kerusi – lebih separuh daripada kerusi yang dipertandingkan PN.

“Bersatu tidak wujud gerak kerja yang kukuh kerana mereka baru. PAS ini parti yang lama mereka boleh gerakkan kempen secara besar-besaran. PAS telah lama wujudkan gerak kerja teratur, tenaga sukarelawan yang mampu gerakkan kempen besar-besaran.

“Gerak kerja mereka sangat menyeluruh terutama di negeri majoriti Melayu. Gerak kerja mereka yang mana mungkin tak mampu dilakukan oleh Bersatu,” katanya lagi.


Jangan sebar, kongsi gambar mangsa nahas pesawat

BANGI, 1 Safar 1445H, Jumaat – Suruhanjaya Komunikasi dan Multimedia Malaysia (SKMM) mengingatkan orang ramai supaya tidak menyebarkan atau berkongsi visual serta gambar mangsa nahas pesawat jenis BeeChcraft Model 390 (Premier 1) terhempas di Elmina, semalam di media sosial.

Sebarang perkongsian membabitkan gambar atau video mangsa tragedi dan mana-mana pihak yang terlibat boleh dikenakan tindakan undang-undang di bawah Seksyen 233 Akta Komunikasi dan Multimedia 1998.

Katanya, adalah penting untuk semua individu membuat pertimbangan sewajarnya dengan menurunkan gambar mangsa tragedi dan tidak menyebarkan atau berkongsi lanjut kandungan berkenaan.

“SKMM mengingatkan orang ramai kepentingan menghormati dan menunjukkan empati yang tinggi.

“Dalam kejadian pesawat terhempas di Elmina, adalah penting untuk kita menjaga sensitiviti dan mengelakkan diri daripada berkongsi gambar mangsa tragedi,” katanya.

SKMM menegaskan, berkongsi gambar mahupun rakaman video mangsa nahas bukan sahaja boleh menyinggung perasaan keluarga mangsa, malah melanggar prinsip serta etika yang paling asas.

Dalam kejadian di Lebuhraya Guthrie berdekatan Bandar Elmina, kesemua mangsa terdiri daripada dua kru pesawat, enam penumpang, seorang penunggang motosikal dan pemandu kereta terkorban dalam nahas terbabit.

Menteri Pengangkutan, Anthony Loke dilaporkan berkata Ahli Dewan Undangan Negeri (ADUN) Pelangai Datuk Seri Johari Harun adalah antara nama yang tersenarai dalam manifest penumpang pesawat tersebut pada jam kira-kira 2.50 petang semalam.

Turut tersenarai adalah dua juruterbang, Shahrul Kamal Roslan dan Heikal Aras Abdul Azim serta lima penumpang lain iaitu Kharil Azwan Jamaludin; Shaharul Amir Omar; Mohd Naim Fawwaz Mohamed Muaidi; Muhammad Taufiq Mohd Zaki; dan Idris Abdol Talib.

Bagaimanapun, Loke berkata, identiti dua lagi orang awam, masing-masing penunggang motosikal dan pemandu kereta yang terlibat dalam insiden itu akan disahkan melalui siasatan polis.